དེབ་ཐེར་སྔོན་པོ་སྟོད་
༥.༡ ཇོ་བོ་དང་འབྲོམ་སྟོན་དང་ར་སྒྲེང་གི་སྐབས། ད་ནི་དཔལ་མར་མེ་མཛད་ཡེ་ཤེས་ཀྱིས་བོད་དུ་ཐེག་པ་ཆེན་པོའི་ལམ་སྲོལ་ཇི་ལྟར་རྒྱས་པར་མཛད་པའི་ཚུལ་བྲི་བར་བྱ་སྟེ། དེ་ལ་བླ་མ་ཆེན་པོ་དེ་ནི། རྒྱ་གར་བ་རྣམས་ས་ཧོ་ར་ཞེས་ཟེར་ཞིང༌། བོད་རྣམས་ཟ་ཧོར་ཞེས་འདོན་པའི་ཡུལ་འཁོར་ཆེན་པོ་དེའི་རྒྱལ་པོ་དགེ་བའི་དཔལ་ཞེས་བྱ་བ། མངའ་ཐང་རྒྱ་ནག་སྟོང་ཁུན་རྒྱལ་པོ་དང་མཉམ་པ། ཕོ་བྲང་གསེར་གྱི་རྒྱལ་མཚན་ཅན་ཞེས་བྱ་བར་བཞུགས་པ་དེ་དང༌། བཙུན་མོ་དཔལ་གྱི་འོད་ཟེར་ཅན་ཞེས་བྱ་བ་གཉིས་ལ། སྲས་ཆེ་བ་པདྨའི་སྙིང་པོ། འབྲིང་པོ་ཟླ་བའི་སྙིང་པོ། ཆུང་བ་དཔལ་གྱི་སྙིང་པོ་སྟེ་གསུམ་མངའ་བ་ལས། རྗེ་བཙུན་འདི་ནི་འབྲིང་པོ་ཟླ་བའི་སྙིང་པོ་ཡིན་ནོ། །ཆུང་ངུའི་དུས་ནས་ཚེ་རབས་ཀྱི་ཡི་དམ་བཅོམ་ལྡན་འདས་འཕགས་མ་སྒྲོལ་མ་མངོན་སུམ་དུ་གཟིགས། དེའི་མཐུས་རྒྱལ་སྲིད་ལ་མ་ཆགས་པར་ཡུལ་གཞན་དུ་བླ་མ་ཚོལ་དུ་མཆིས་པ་ལས། རི་ནག་པོའི་རྣལ་འབྱོར་པ་སྒྲ་གཅན་གསང་བའི་རྡོ་རྗེ་ལ་ཀྱེའི་རྡོ་རྗེའི་དཀྱིལ་འཁོར་དུ་དབང་བསྐུར་བ་ཞུས། རྒྱུད་མན་ངག་དང་བཅས་པ་གསན། རིམ་པ་གཉིས་ལ་བརྟན་པ་ཐོབ་པ་ན། ཡུལ་གཞན་དང་གཞན་དུ་བྱོན་ཞིང༌། ཨ་བ་དྷཱུ་ཏཱི་པ་ཞེས་བྱ་བའི་མཆོག་གི་གྲུབ་པ་བརྙེས་པ་དེའི་ཕྱགས་ཕྱིར་ལོ་བདུན་འབྲེངས། རིག་པ་བརྟུལ་ཞུགས་ཀྱི་སྤྱོད་པ་ཡང་ལོ་གསུམ་དུ་མཛད། ཨུ་རྒྱན་གྱི་ཡུལ་དུ་མཁའ་འགྲོ་མ་རྣམས་དང་ལྷན་ཅིག་ཚོགས་ལ་སྤྱོད་པ་ན། རྡོ་རྗེའི་གླུ་མང་པོ་གསན་ཏེ། དུས་ཕྱིས་ཡི་གེར་བཏབ་པའི་རྡོ་རྗེའི་གླུ་དེ་ལ་སོགས་པ་ལགས། དེ་ལྟར་གསང་སྔགས་ཀྱི་གྲུབ་པ་མཆོག་ལ་གནས་པའི་ཚེ། བཅོམ་ལྡན་འདས་ཤཱཀྱ་ཐུབ་པ་འཁོར་ཉན་ཐོས་མང་པོ་དང་ཐབས་གཅིག་ཏུ་བཞུགས་པའི་གསུང་གིས། ཁྱོད་ཅི་ལ་ཆགས་ནས་རབ་ཏུ་མི་འབྱུང་ཞེས་བྱ་བ་མནལ་ལམ་དུ་གསན་ནས། རབ་ཏུ་བྱུང་ན་བསྟན་པ་ལ་ཕན་པ་ཆེན་པོར་འགྱུར་བར་དགོངས་ཏེ། རྡོ་རྗེའི་གདན་གྱི་མ་ཏི་བི་ཧ་རར་སངས་རྒྱས་ཡེ་ཤེས་ཞབས་ཀྱི་བཀའ་བརྒྱུད། ཕལ་ཆེན་སྡེ་པའི་གནས་བརྟན་ཆེན་པོ་སྦྱོར་བའི་ལམ་གྱི་ཕྱོགས་གཅིག་ལ་གནས་པ་ཤཱི་ལ་རཀྵི་ཏ་ཞེས་བྱ་བ་ལས་དགུང་ལོ་ཉེར་དགུ་པ་ལ་རབ་ཏུ་བྱུང་ཞིང་བསྙེན་པར་རྫོགས། དེ་ནས་རང་ལོ་སུམ་ཅུ་རྩ་གཅིག་བཞེས་པའི་བར་དུ། སྡེ་པ་བཞི་ཀའི་སྡེ་སྣོད་གསུམ་ཕལ་ཆེར་གསན་ཞིང༌། ལག་ལེན་ལ་མཁས་པ་སྡེ་པ་ཐམས་ཅད་ཀྱི་དྲི་བའི་གནས་སུ་གྱུར། བླ་མ་དྷརྨརཀྵིར་ཏ་ལ་ཨོ་ཏནྟ་པུ་རིར་ལོ་བཅུ་གཉིས་སུ་བྱེ་བྲག་ཏུ་བཤད་པ་ཆེན་མོ་གསན། ཁོང་ཉན་ཐོས་པ་ཡིན་པས་ཞག་བདུན་བདུན་ན་གནས་ཁང་འཕོ་བ་མཛད། གཞན་ཕ་རོལ་ཏུ་ཕྱིན་པ་དང༌། གསང་སྔགས་ཀྱི་ཆོས་གསན་པའི་བླ་མ་ཛྙཱ་ན་ཤྲཱི་མི་ཏྲ། ཀུ་ས་ལི་ཆུང་བ། ཛེ་ཏཱ་རི། ནག་པོ་ཞབས་ཆེན་པོ་སྟེ་བ་ལིཾ་ཨཱཙཱརྻ་ཡང་ཟེར་བ། ཨ་བ་དྷཱུཏཱི་པ་ཆུང་བ། ཌོམྦཱི་བ། རིགས་པའི་ཁུ་བྱུག །མ་ཏི་ཛྙཱ་ན་བོ་དྷི། ནཱ་རོ་པ། པཎྚི་ཏ་མི་ཆེན་པོ། བྷཱུ་ཏ་ཀོ་ཊི་པ། མཁས་པ་ཆེན་པོ་དཱ་ཆེན་པོ། ཤེས་རབ་བཟང་པོ། བྱང་ཆུབ་བཟང་པོ་རྣམས་དང༌། ཁྱད་པར་དུ་རནྟ་ཨཱ་ཀ་ར་ཤཱནྟི་བ་ལ་བརྒྱུད་པ་ཐ་དད་པ་མང་པོ་ལས་བརྒྱུད་པའི་ཆོས་མངའ་བས། ཕལ་ཆེར་དེ་ལ་གནས། ཕྱིས་བླ་མ་གསེར་གླིང་པའི་ཐད་དུ་བྱོན་ནས། བྱང་ཆུབ་མཆོག་ཏུ་སེམས་བསྐྱེད་པ་གཙོ་བོར་བྱས་པའི་གདམས་པ་མཐའ་ཡས་པ་གསན་ཞིང༌། ཕལ་ཆེར་བི་ཀྲ་མ་ཤི་ལའི་གནས་བརྟན་ཆེན་པོ་མཛད་དེ། ཆེ་བའི་སྙན་པས་ཕྱོགས་ཐམས་ཅད་དུ་ཁྱབ་པ་ལས། ལྷ་བཙུན་པ་བྱང་ཆུབ་འོད་ཀྱིས་ལན་མང་པོའི་བར་དུ་གསེར་མང་པོ་བསྐུར་བའི་སྤྱན་འདྲེན་པ་མང་དུ་བརྫངས་ཏེ། དེ་ཡང་མངའ་རིས་ཀྱི་ལྷ་བླ་མ་ཡེ་ཤེས་འོད་ཅེས་གྲགས་པ་དེའི་རྒྱལ་ཚབ་སྲོང་ངེ༌། དེའི་རྒྱལ་ཚབ་རྒྱལ་པོ་ལྷ་ལྡེ། དེའི་རྒྱལ་ཚབ་འོད་ལྡེ། དེ་ལ་གཅུང་པོ་གཉིས་ཡོད་པའི་ལྷ་བཙུན་བྱང་ཆུབ་འོད་ཆེ་བ། ཆུང་བ་དགེ་སློང་ཞི་བའི་འོད་ཅེས་བྱ་བ་སྟན་པ་ཕྱི་ནང་གི་ཆོས་མཐའ་དག་ལ་མཁས་ཤིང་ལོ་ཙཱ་ཡང་ཤིན་ཏུ་མཁས་པར་མཁྱེན་པ་ཞིག་བཞུགས། ལྷ་བླ་མ་ཡེ་ཤེས་འོད་ཀྱིས་རང་གི་རྒྱལ་སྲིད་གཏད་ཟིན་ཀྱང༌དམག་གི་དཔོན་མཛད་དེ། གར་ལོག་དང་འཐབས་པས་ཕམ་སྟེ་གར་ལོག་གིས་བཙོན་དུ་བཟུང༌། གར་ལོག་གིས་ཡེ་ཤེས་འོད་ལ་ཁྱོད་དཀོན་མཆོག་གསུམ་ལ་སྐྱབས་སུ་འཛིན་པ་གཏོང་ན་ངེད་ཀྱིས་བཙོན་ལས་གཏོང༌། དེ་ལྟ་མ་ཡིན་ན་ལུས་རིལ་བོ་དང་ལྗིད་མཉམ་པའི་གསེར་བྱུང་ན་གཏོང་ཟེར་ནས། བཙོན་དུ་ཡུན་རིང་རབ་ལུས་པ་ལ། དབོན་པོ་རྣམས་ཀྱིས་མངའ་རིས་ཉིད་དུ་ཡང་གསེར་མང་དུ་བསྒྲུབས། དབུས་གཙང་གི་རབ་ཏུ་བྱུང་བ་རྣམས་ལ་ཡང་ཤམ་ཐབས་ཁྲལ་བླངས་ཏེ་གསེར་ཕལ་ཆེར་འཛོམ། དབུའི་ཆ་ཙམ་ཞིག་མ་འཛོམས་པའི་ཚེ། དབོན་པོ་བྱང་ཆུབ་འོད་ཀྱིས་གར་ལོག་ཏུ་ཁོང་གི་སར་བྱོན། ད་ངེད་རྣམས་ཀྱིས་རང་རེའི་སྐུ་ལུས་དང་མཉམ་པའི་གསེར་རྙེད་ཟིན། ད་དབུ་ཙམ་ཞིག་དགོས་པ་རྙེད་ནས་སྤྱན་འདྲེན་དུ་འོང་ཞུས་པས། ཡེ་ཤེས་འོད་ཀྱི་ཞལ་ནས། ད་ང་རྒས་པས་སུ་ལ་ཡང་ཕན་མི་ཐོགས་པས། གསེར་རྙེད་པ་དེ་རྣམས་ཀྱིས་པཎྚི་ཏ་མང་པོ་སྤྱན་དྲོངས་ལ་ཆོས་ཚུགས་ཤིག་ཅེས་གསུངས་པ་ལ་ཉན་ནས། པཎྚི་ཏ་མང་པོ་སྤྱན་དྲངས། ཆོས་ཀྱི་བཤད་པ་མང་དུ་བཙུགས་ཀྱང༌། བྱང་ཆུབ་འོད་ཀྱི་དགོངས་པ་ལ། བོད་ཀྱི་ཡུལ་འདི་ན་རབ་ཏུ་བྱུང་བ་མང་ཡང༌། སྔགས་ལ་སྦྱོར་སྒྲོལ་ལ་སོགས་པ་ལོག་པར་སྤྱོད་པ་མང་པོ་སྣང་བ་དང༌། དེ་མི་སྤྱོད་ཀྱང་སྟོང་པ་ཉིད་གཅིག་པུ་ཁོ་ནས་འཚང་རྒྱ་ཞེས་ཟེར་ཞིང་མང་དུ་སྟོན་པ་དང༌། སོ་སོ་ཐར་པའི་བསྟན་པ་དར་ཡང་བྱང་ཆུབ་སེམས་དཔའི་སྤྱོད་པ་ལ་སློབ་པ་ཉུང་བར་གཟིགས་ནས། ཉེས་པ་དེ་རྣམས་ཞི་བར་བྱེད་པའི་པཎྚི་ཏ་ཆེན་པོ་ཞིག་བཙལ་བར་བཞེད་པ་ལ། སྔར་སྤྱན་དྲངས་པའི་པཎྚི་ཏ་རྣམས་ཀྱང་སྒོ་སྒོར་ཁྱད་པར་དུ་འཕགས་མོད་ཀྱི། བོད་ཁམས་སྤྱི་ལ་ཕན་པ་མ་བྱུང་བས། ཇོ་བོ་རྗེ་དེ་སྤྱན་འདྲོངས་ན། ལོག་པ་དེ་རྣམས་སུན་དབྱུང་བར་ནུས་ཤིང༌། བསྟན་པ་ལ་ཕན་པ་ཞིག་འོང་བར་དགོངས་ནས་ཡོད་པ་ལ། ནག་ཚོ་ཚུལ་ཁྲིམས་རྒྱལ་བ་ཞེས་བྱ་བ། ཡུལ་གུང་ཐང་པ། རྟེན་དགེ་སློང་དུ་བཞུགས་པ་ཞིག་ཡོད་པ་དེ། ཁོངས་རང་གིས་རྒྱ་གར་དུ་སློབ་གཉེར་ལ་ཕྱིན། རྒྱ་བརྩོན་འགྲུས་སེང་གེས་མགོ་གཉེར་མཛད་དེ། ཇོ་བོ་ལ་སོགས་པའི་པཎྚི་ཏ་འགའ་ཡར་ལ་ཆོས་མང་དུ་གསན། སླར་གུང་ཐང་དུ་སླེབས་པ་ན། ལྷ་བཙུན་པས་ཁོང་རང་གི་སར་བོས་ནས། ཁྱེད་ཀྱིས་ཇོ་བོ་རྗེ་སྤྱན་འདྲེན་དུ་འགྲོ་དགོས། དེ་སྤྱན་འདྲོངས་ཏེ་ཁོ་བོ་དགའ་བར་བགྱིས་ན། ཕྱིས་ཁྱེད་དགའ་བར་ཁོ་བོས་བྱེད་པ་ཡིན། ངེད་རྒྱལ་པོ་བྱ་བའི་བཀའ་ཡང་བཅག་ཏུ་མི་བཏུབ་གསུངས་པས། ཁོང་གིས་བཀའ་སྩལ་དང་དུ་བླངས། ཁོང་གིས་ཀྱང་གསེར་ལིང་བ་གཅིག་ལ་ཤིང་སྲང་བཅུ་དྲུག་ཡོད་པས་མགོ་དྲངས་གསེར་ཚན་ཆེ་བ་བསྐུར། དཔོན་གཡོག་མང་རབ་རྒྱ་གར་དུ་ཆས་པ་ན། ལམ་དུ་ཆོམ་རྐུན་གྱི་འཇིགས་པ་བྱུང་བ་རྣམས་ཀྱང་ཐབས་མཁས་པས་ཞི་བར་བྱས་ཏེ། བི་ཀྲ་མ་ཤཱི་ལར་མཚན་མོ་ཞིག་བརྟོལ། དེར་བོད་ཀྱི་སྐད་དུ་ཁ་ཐོན་བྱས་པ་ན། རྒྱ་བརྩོན་འགྲུས་སེང་གེ་སྒོ་ཁང་སྟེང་ན་བཞུགས་པས་གསན། ཁྱེད་རྣམས་བོད་ཡིན་ནམ། སང་ངེས་པར་འཕྲད་དོ་གསུང་བའི་སྐད་ཆེན་པོ་བཏང༌། སང་དེ་རྒྱ་བརྩོན་སེང་གེས་ནག་ཚོ་ཇོ་བོའི་སྤྱན་སྔར་ཁྲིད། གསེར་ལིང་བ་དེས་གཙོ་བྱས་པའི་གསེར་མང་པོ་མཎྚལ་སྟེང་དུ་སྤུངས་ནས། རྒྱ་བརྩོན་སེང་གེས་སྔར་བོད་དུ་བསྟན་པ་ཁྱད་པར་དུ་འཕགས་པ་ཡོད་པ་གླང་དར་མས་བསྣུབས། དེ་ནས་ལོ་ཤིན་ཏུ་མང་པོ་སོང་བ་ན་བླ་ཆེན་པོའི་དྲིན་ལ་བརྟེན་ནས་དགེ་འདུན་གྱི་སྡེ་མང་བར་ཞུགས། དགེ་འདུན་དེ་རྣམས་ལ་སྡེ་སྣོད་ཀྱི་མཁྱེན་པ་ཆེན་པོ་ཡོད་ཀྱང༌། སྡེ་སྣོད་ལག་ལེན་དུ་གདབ་དུ་མ་བཏུབ། ད་བོད་ཀྱི་རྒྱལ་པོའི་དགོངས་པ་བསྐང་བ་དང༌། རབ་ཏུ་བྱུང་བ་རྣམས་ལ་ཆོས་ལག་ལེན་གདབ་ཏུ་བཏུབ་པ་ཞིག་ཇོ་བོ་ཉིད་ཀྱིས་བྱོན་ན་ཕན་ཐོགས། པཎྚི་ཏ་གཞན་གྱིས་ཕན་ཐོགས་པ་དཀའ་བར་འདུག་བྱ་བ་ལ་སོགས་པའི་ཞུ་བ་གནད་དུ་ཕོག་པ་མང་པོ་ཞུས་པས། ཇོ་བོའི་ཞལ་ནས། ཁྱེད་བདེན་ངའི་ཆེད་དུ་བོད་ཀྱི་རྒྱལ་པོའི་གསེར་མང་པོ་ཡང་སོང༌། གདན་འདྲེན་པའི་མི་མང་པོ་བྱུང་བའང་ཚད་པས་གུམ། བོད་ཀྱི་རྒྱལ་པོ་ལ་ངོ་ཡང་གནོང་བ་ཡོད། ད་༼ཁོས་བོས་༽བརྟགས་ཏེ་བོད་ལ་ཕན་ན་ཅིས་ཀྱང་འགྲོ། འོན་ཀྱང་བི་ཀྲ་མ་ཤི་ལའི་གནས་བརྟན་གྱིས་འོ་སྐོལ་གཏོང་བ་དཀའ་བས། ཐབས་མཁས་པ་ཞིག་བྱ་དགོས། དེ་ལ་ནག་ཚོ་རང་ཡང་ཁོ་བོ་སྤྱན་འདྲེན་པ་སྐད་མ་ཟེར་བར་སློབ་གཉེར་ལ་འོངས་པ་སྐད་གྱིས་ལ་སློབ་གཉེར་མཛོད་གསུང་བ་བཞིན་དུ་ལོ་ཙཱ་བས་སློབ་གཉེར་བྱེད་ཅིང་འདུག །དེ་ནས་ཇོ་བོས་ཡི་དམ་གྱི་ལྷ་དང༌། རྡོ་རྗེ་གདན་ན་གྲུབ་པའི་རྣལ་འབྱོར་མ་ཡོད་པ་དེ་ལ་དྲི་བ་མཛད་པས། ལྷ་དང་མཁའ་འགྲོ་ཞལ་མཐུན་པར་བོད་དུ་ཅིས་ཀྱང་སོང༌། སྤྱིར་བསྟན་པ་ལ་ཕན་ཐོགས་ནས་འོང༌། ཁྱད་པར་དུ་ཨུ་པ་སི་ཀ་ཞིག་བརྟེན་ནས་ཕན་ཐོགས་ཏེ་འོང༌། ཚེ་ནི་ལོ་ཉི་ཤུས་ཐུང་བར་འགྱུར་གསུང་བ་བྱུང་བ་ན། བསྟན་པ་དང་སེམས་ཅན་ལ་ཕན་ཐོགས་ན་ཚེ་ཐུང་ཡང་སླ་དགོངས་ནས་འབྱོན་པར་ནི་ཆས། འཕྲལ་དུ་རྡོ་རྗེ་གདན་ལ་བསྐོར་བ་མཛད་པ་དང༌། བལ་པོར་རང་བྱུང་གི་མཆོད་རྟེན་གཟིགས་པ་ལ་འབྱོན་པ་སྐད་དུ་མཛད་ནས། ལོ་ཙཱ་བ་གཉིས་པོས་ཀྱང་ཕྱགས་ཕྱི་མཛད་དེ་འབྱོན་པར་ཆས་པའི་ཚེ། གནས་བརྟན་ཤཱི་ལ་ཨཱ་ཀར་ན་རེ། ནག་ཚོ་ལ། ཨཱ་ཡུཤྨཱནྟ་ཁྱོད་སློབ་གཉེར་ལ་འོངས་བསམ་ཙ་ན་ངའི་པཎྚི་ཏ་བརྐུ་བར་འདུག །ད་པཎྚི་ཏ་ཉིད་ཀྱང་བཞུད་པ་ལ་དགྱེས་པ་འདྲ་བས། ཁོ་བོས་གེགས་མི་བྱེད་པར་བཏང་གིས་བོད་དུ་ལོ་གསུམ་ལས་མ་བཞུགས། དེ་རྟིང་ཚུར་བསྐྱལ་དགོས་གསུང་བས། ནག་ཚོས་ཁས་བླངས། རྡོ་རྗེའི་གདན་དུ་མཆོད་པ་རྒྱ་ཆེན་པོ་མཛད། དེ་ནས་བལ་ཡུལ་དུ་ཕེབས་པ་ན་མཚན་ལྟས་བཟང་པོ་བྱུང་བས། དེར་ལོ་གཅིག་བཞུགས་ནས། སྠཾ་བི་ཧ་རའི་གཙུག་ལག་ཁང་ཆེན་པོ་བརྩིགས། དེར་དགེ་འདུན་མང་པོ་འཚོ་བའི་ཆ་རྐྱེན་ཡང་བཞག །མང་པོ་བསླབ་པ་ལའང་བཀོད། དེ་ལ་ཇོ་བོ་རྗེ་ནི་དགུང་སྙིང་ཆུ་ཕོ་རྟ་ཡིན་པས་ལྔ་བཅུ་རྩ་དགུ་པ་ལྕགས་ཕོ་འབྲུག་གི་ལོ་ལ་རྒྱ་གར་ནས་བཏེག །ལྕགས་མོ་སྦྲུལ་གྱི་ལོ་བལ་ཡུལ་དུ་བཞུགས། མངའ་རིས་སུ་ཆུ་ཕོ་རྟ་ལ་ཕེབས་པ་ཡིན། ནག་ཚོ་ལོ་ཙཱ་བ་ནི། ལྕགས་མོ་ཕག་གི་ལོ་པ་ཡིན། ཇོ་བོ་མངའ་རིས་སུ་ཕེབས་པའི་ཚེ་ལོ་སུམ་ཅུ་རྩ་གཅིག་ཡིན། སྠཾ་བི་ཧ་རའི་གཙུག་ལག་ཁང་དེ་ཡང་བལ་ཡུལ་གྱི་ཟ་ཚུགས་དང་ཆོས་ཚུགས་གཉིས་ཀ་བཟང་བ་ཡིན་ཟེར། མངའ་རིས་སུ་བྱོན་པའི་ཚེ་ལྷ་བླ་མས་བསུ་བའི་བཀོད་པ་རྒྱ་ཆེན་པོ་བྱས། མཐོ་ལྡིང་གི་གཙུག་ལག་ཁང་དུ་ཕྱགས་ཕེབས། ལྷ་བླ་མས་བཞེད་པ་གྲུབ་པའི་གཏམ་མང་པོ་ཡང་གསུངས། དུས་ཕྱིས་ཇོ་བོ་དབུས་ན་བཞུགས་པའི་ཚེ་ལྷ་བླ་མས་མཇལ་དུ་བྱོན། དེའི་ཚེ་བོད་སྟོན་རྣམས་ཀྱིས་མངའ་རིས་སུ་བྱོན་པའི་པཎྚི་ཏ་སོ་སོའི་ཡོན་ཏན་དྲིས་པ་ན། དེ་ལ་ཡོན་ཏན་འདི་ཡོད། དེ་ལ་ཡོན་ཏན་འདི་ཡོད་ཅེས་གསུང་ཞིང༌། ཇོ་བོའི་ཡོན་ཏན་དྲིས་པ་ན། སྤྱན་ནམ་མཁའ་ལ་གཟིགས། སྐན་སྒྲ་ཏོག་ཏོག་མཛད་ནས། དེའི་ཡོན་ཏན་ཨང་དེའི་ཡོན་ཏན་ཨང་ཞེས་གསུང་ཞིང་བརྗོད་པ་ལས་འདས་པར་བརྩི་བ་ཡིན་ནོ། །དེར་ལྷ་བླ་མ་དང་གཞན་མང་པོ་ལ་ཤིན་ཏུ་གསང་བའི་སྒོ་ནས་དབང་བསྐུར་བ་མང་པོ་གནང༌། གདམས་ངག་ཀྱང་མང་དུ་མཛད། ལྷ་བླ་མས་བོད་ན་ཆོས་དང་མི་མཐུན་པ་འདི་དང་འདི་ལྟ་བུ་མཆིས་པས། དེ་དག་གི་གཉེན་པོར་འགྱུར་བའི་བསྟན་བཅོས་ཤིག་མཛད་པར་ཞུས་པས། བྱང་ཆུབ་ལམ་གྱི་སྒྲོན་མ་ཞེས་བྱ་བ་སྐྱེས་བུ་གསུམ་གྱི་ལམ་གྱི་རིམ་པ་སྟོན་པ་དེ་མཛད། དང་པོར་སྐྱེས་བུ་ཆུང་ངུའི་ལག་ལེན་འཆི་བ་རྗེས་སུ་དྲན་ཏེ། ཚེ་འདི་ལས་བློ་ལོག་པ་ཞིག་མེད་ན་ཆོས་པའི་ཁོངས་སུ་མི་ཚུད། ཕུང་པོ་ལ་བདག་ཏུ་འཛིན་ན་ཐར་པ་མི་ཐོབ། བྱང་ཆུབ་ཏུ་སེམས་མ་བསྐྱེད་ན་ཐེག་པ་ཆེན་པོའི་ལམ་དུ་མི་ཚུད། ཐེག་པ་ཆེན་པའི་ལམ་དེ་ཡང་ཐབས་དང་ཤེས་རབ་མ་འབྲེལ་ན་སྟོང་པ་ཉིད་གཅིག་པུ་བསྒོམས་པས་འཚང་མི་རྒྱ་བར་བཀའ་སྩལ་བས། སྒོམ་ཉམས་ཅན་དུ་འདོད་པ་རྣམས་ཀྱི་དྲེགས་པ་བསལ། དེ་ཁོ་ན་ཉིད་རིག་པ་ཞིག་ཡིན་ན་མ་གཏོགས། དབང་གཉིས་པ་དང་གསུམ་པ་ལ་དངོས་ཀྱི་ལག་ལེན་བྱར་མི་རུང་བར་བཀའ་སྩལ་བས། སྒྲ་ཇི་བཞིན་པའི་སྦྱོར་བ་དང་སྒྲོལ་བ་རྣམས་མི་རུང་བར་སེང་གེའི་སྒྲ་བསྒྲགས། ལས་འབྲསལ་རྩིས་སུ་མཛད་པས་པཎྚི་ཏ་ལས་འབྲས་པ་བྱ་བར་ཡང་གྲགས་ཏེ། དེ་ལྟར་གྲགས་པ་གསན་པ་ན་མིང་ཙམ་གྱིས་ཀྱང་གཞན་ལ་ཕན་ཐོགས་བྱ་བ་དེ་ཡིན་གསུང་ནས་དགྱེས། དེའི་ཚེ་ལོ་ཙཱ་བ་རིན་ཆེན་བཟང་པོའི་དགོངས་པ་ལ། པཎྚི་ཏ་ཡོན་ཏན་ཁོ་བོས་བས་ཆེ་བ་དཀའ་མོད་ཀྱི། ལྷ་བླ་མས་སྤྱན་དྲངས་པས་ཞབས་ཏོག་ཅིག་བྱ་དགོས་དགོངས་ནས། རང་གི་གནས་མཐོ་ལྡིང་གི་གཙུག་ལག་ཁང་དུ་སྤྱན་དྲངས། དེ་ན་རྒྱུད་སྡེ་གོང་འོག་གི་ལྷ་རྣམས་ཐོག་གི་རིམ་པ་བྱས་ནས་བྲིས་ཡོད་པ་དེ་རྣམས་ལ་ཇོ་བོས་སོ་སོར་བསྟོད་པ་ཚིགས་སུ་བཅད་པ་རེ་མཛད་དེ། སྟན་ལ་བཞུགས་པ་ན། ད་ཅི་ནས་མཛད་པའི་བསྟོད་པ་དེ་རྣམས་སུས་མཛད་ཅེས་ལོ་ཙཱ་བས་དྲིས་པས། དེ་ཁོ་བོ་རང་གིས་འཕྲལ་དུ་བགྱིས་པ་ལགས་གསུང་པས། ལོ་ཙཱ་བ་འཇིགས་ཤུམ་སྟེ་སོང༌། ཇོ་བོས་ལོ་ཙཱ་བ་ལ། ཁྱེད་ཀྱིས་ཆོས་ཅི་དང་ཅི་མཁྱེན་གསུངས་པ་ན། རང་གིས་མཁྱེན་པ་རགས་རིམ་ཅིག་ཞུས་པས། ཇོ་བོའི་ཞལ་ནས། ཨེ་ཁྱེད་ལྟ་བུ་བོད་ན་བཞུགས་ནས་སྣང་བས། ཁོ་བོ་བོད་དུ་འོང་མི་དགོས་པར་འདུག་པ་ལ་ཞེས་གསུང་ཞིང༌། ཐུགས་ཀར་ཐལ་མོ་སྦྱར། ཡང༌། ལོ་ཙཱ་བ་ཆེན་པོ་རྒྱུད་སྡེ་དེ་རྣམས་ཀྱི་དོན་སྟན་ཐོག་གཅིག་ཏུ་དྲིལ་ཏེ། གང་ཟག་གཅིག་གིས་ཉམས་སུ་ལེན་ན་ཇི་ལྟར་བགྱི་གསུང་བ་ལ། ལོ་ཙཱ་བས། སོ་སོ་ནས་བཤད་པ་བཞིན་བྱེད་ལགས་མོད་ཞུས་པས། དེར་ལོ་ཙཱ་བ་རུལ། ཁོ་བོ་བོད་དུ་འོང་དགོས་པར་བྱུང༌། དེ་རྣམས་གཅིག་ཏུ་བསྡོམས་ནས་ཉམས་སུ་ལེན་དགོས་པ་ཡིན་གསུང་ནས། གསང་སྔགས་འཕྲུལ་གྱི་མེ་ལོང་བྱ་བའི་བཤད་པ་མཛད་དེ། ལོ་ཙཱ་བ་ཡང་ཤིན་ཏུ་ཐུགས་ཆེས་པར་གྱུར། དེ་ནས་འདི་ནི་མཁས་པ་ཆེན་པོ་ལས་ཀྱང་ཆེན་པོའོ་སྙམ་དུ་དགོངས་ནས། བརྒྱད་སྟོང་པ་དང༌།ཉི་ཁྲི་སྣང་བ་དང༌། བརྒྱད་སྟོང་འགྲེལ་ཆེན་ལ་སོགས་པ་སྔར་བསྒྱུར་བ་མང་པོ་ལ་ཞུས་དག་ཞུས། ཇོ་བོས་ཁོ་བོ་དབུས་སུ་འགྲོ། དེར་ངེད་ཀྱི་ཕྱི་ལ་ལོ་ཙཱ་བྱེད་པ་ལ་འབྱོན་དགོས་གསུངས་པས། ལོ་ཙཱ་བ་ཆེན་པོ་དེའི་ཚེ་དགུང་ལོ་བརྒྱད་ཅུ་རྩ་ལྔ་པ་ཡིན་པས། དབུ་ཞྭ་ཕུད་ནས་ཁོ་བོའི་མགོ་བོ་འདི་བཞིན་དུ་སོང་བས་ཕྱགས་ཕྱི་མ་ནུས་ཞེས་ཞུས། ལོ་ཙཱ་བ་ཆེན་པོ་དེ་ལ་ཇོ་བོ་ཉིད་མ་གཏོགས་པའི་པཎྚི་ཏའི་བླ་མ་དྲུག་ཅུ་ཐམ་པ་ཡོད་ཟེར། གཞན་རྣམས་ཀྱིས་ལོ་ཙཱ་བ་སྒྲུབ་པ་ལམ་ཆུང་བ། ཀྱེ་ལོ་ཙཱ་བ་ཆེན་པོ། འཁོར་བའི་སྡུག་བསྔལ་བཟོད་དཀའ་ཞིང་སེམས་ཅན་མཐའ་དག་གི་དོན་བྱེད་དགོས་པས། ད་ནི་སྒྲུབ་པ་ཅིག་མཛད་པ་ཞུ་གསུངས་པས། ལོ་ཙཱ་བས་ཀྱང་གསུང་དེ་ལེགས་པར་མཉན་ཏེ། སྒོ་སུམ་རིམ་དུ་མཛད་པའི་ཕྱི་མ་ལ། སྒོ་འདིའི་ནང་དུ་འཁོར་བ་ལ་ཞེན་པའི་བློ་སྐད་ཅིག་མ་གཅིག་སྐྱེས་ན། བསྟན་བསྲུངས་རྣམས་ཀྱིས་མགོ་བོ་ཁོས་བྱ་བ་དང༌། བར་པ་ལ། རང་དོན་ཡིད་བྱེད་ཀྱི་བློ་སྐད་ཅིག་མ་གཅིག་སྒོ་འདིའི་ནང་དུ་སྐྱེས་ན་བསྟན་བསྲུངས་རྣམས་ཀྱིས་མགོ་བོ་ཁོས་བྱ་བ་དང༌། ནང་མ་ལ། སྒོ་འདིའི་ནང་དུ་ཐ་མལ་གྱི་རྣམ་རྟོག་སྐ་ཅིག་མ་གཅིག་སྐྱེས་ན། བསྟན་བསྲུངས་རྣམས་ཀྱིས་མགོ་བོ་ཁོས་བྱ་བ་རྣམས་བྲིས་ནས། ཇོ་བོ་ཐེགས་རྗེས་ལོ་བཅུའི་བར་སྒྲུབ་པ་རྩེ་གཅིག་ཏུ་མཛད། དཔལ་བདེ་མཆོག་གི་དཀྱིལ་འཁོར་ཡང་མངོན་སུམ་དུ་གྱུར། དགུང་ལོ་དགུ་བཅུ་རྩ་བདུན་པ་ལ་གཤེགས་ནས། སྤུར་སྦྱངས་པའི་ཚེ་གྲོང་བར་གྱི་བྱིས་པ་ཡན་ཆད་ཀྱིས་མཐོང་བར། ནམ་མཁའ་ལ་ལྷ་མང་པོས་མཆོད་པ་དང་རིམ་འགྲོ་བྱེད་པ་བྱུང༌། ཞུགས་ཕུལ་བའི་མཐར་གདུང་ལ་སོགས་པ་ནི་ཅི་ཡང་མ་བྱུང༌། རིང་བསྲེལ་དམར་པོ་འོལ་མ་སེ་ལྟ་བུ་གསུམ་པ་ཞིག་བྱུང་བ་ཡང༌། ཡུན་མི་རིང་བ་ཞིག་ན་འབྲུག་གི་སྒྲ་དང་བཅས་ཏེ་ནམ་མཁར་སོང་ཞེས་གྲགས། ལྷ་བཙུན་པས། ཁོ་བོ་རྒྱུད་གསང་བ་འདུས་པ་ལ་མོས། ལྷ་སྤྱན་རས་གཟིགས་ལ་མོས་ལགས་ན། ཞེས་ཞུས་པས། ཡེ་ཤེས་ཞབས་ལུགས་ཀྱི་གསང་བ་འདུས་པའི་དཀྱིལ་འཁོར་གྱི་གཙོ་བོ་འཇིག་རྟེན་དབང་ཕྱུག་གིས་མཛད་པའི་མངོན་པར་རྟོགས་པ། སྔགས་སུ་ཡི་གེ་གསུམ་དང་སྤེལ་བའི་མ་ཎི་པདྨེ་འདྲེན་པ་དེ་དང༌། དཀྱིལ་འཁོར་གྱི་བསྟོད་པ་ཞིག་མཛད། དཀྱིལ་འཁོར་དེ་ལ་བརྟེན་བའི་འདུས་པའི་དབང་བསྐུར་བཞི་བརྒྱ་ལྔ་བཅུ་པ་དང་མཐུན་པར་སྣང་སྟེ། ལུགས་དེ་ནི་མཁས་པ་ཐམས་ཅད་ལ་གྲགས་པར་གྱུར་ཏོ། །དེ་ལྟར་མངའ་རིས་ཀྱི་དགེ་བའི་བཤེས་གཉེན་དང༌། སྐྱེ་བོ་ཕྲ་མོ་རྣམས་ཀྱང་ལེགས་པའི་ལམ་དུ་བཅུག་སྟེ། ལོ་གསུམ་གྱི་བར་དུ་བཞུགས། ཇོ་བོའི་ལུགས་ལ་བརྟེན་པའི་ཉམས་ལེན་ཀྱང་ཤིན་ཏུ་དར་བར་གྱུར། དེ་ནས་རྒྱ་གར་དུ་འབྱོན་པར་ཆས་ཏེ། པུ་ཧྲངས་ཀྱི་རྒྱལ་ཞིང་ཞེས་པར་བཞུགས་པའི་ཚེ་འབྲོམ་གྱིས་མཇལ་བ་ཡིན་ཏེ། འབྲོམ་དེ་ནི། གདུང་རུས་ཡང་བཞེར། ཡབ་རྟ་གསུམ་ཤུ་བཞེར། ཡུམ་ཁུ་ལྟོ་བཟའ་ལན་ཅིག་མ་གཉིས་ཀྱི་སྲས་སུ་ཤིང་མོ་སྦྲུལ་གྱི་ལོ་ལ་སྟོད་ལུངས་ཕུར་འཁྲུངས། ཡུམ་སྔ་མོ་ནས་གཤེགས། བྱིས་པའི་དུས་ནས་ཐུགས་སྟོབས་ཆེ་བས། མ་ཡར་དང་འཐབ་པ་བས་གཞན་དུ་བྱོན་པ་དགའ་བར་དགོངས་ནས། གཞུར་བྱོན་ནས་ཡིག་ཀློག་ལ་སོགས་པ་སློབ་ཅིང་བཞུགས་པའི་ཚེ། ཇོ་བོ་སེ་བཙུན་ཁམས་ནས་ལྷོ་བལ་དུ་བྱོན་པ་དང༌། མཇལ་བས་དད་པ་སྐྱེས། སེ་བཙུན་གྱིས་བལ་ཡུལ་དུ་ཕྱི་རོལ་བའི་ཨ་ཙ་ར་ཞིག་དང་རྩད་པས་ཁོ་ཕམ། ངེད་རང་གཉིས་ནུས་པ་འགྲན་ཟེར་དུ་བྱུང་བ་ལ། སེ་བཙུན་གྱིས་ཇུ་ཞག་ལེགས་པར་མཁྱེན་པས། ཁྱོད་གཞན་གྱིས་ཕ་མགོ་མཆོད་རྟེན་འོག་ཏུ་བཅུག །རིགས་བརྒྱུད་ལ་ཡང་གནོད་པར་བྱུང་འདུག་པ། ནུས་པ་ཡོད་ན་དེ་ལ་འདོན་མོད་གསུངས་པས། ཁོ་སྤོབས་པ་མེད་པར་སོང༌། སེ་བཙུན་གྱི་དགོངས་པ་ལ། ད་རྒྱ་གར་དུ་ཕྱིན་ཡང་ཆོས་རང་བས་མཁས་པ་ཡོད་དམ་མེད་ཆ་མེད་པའི་སྟེང་དུ། འདི་འདྲ་བའི་མི་རིགས་དང་ཐུག་པར་འདུག་དགོངས་ནས་ཕྱིར་ལོག་བྱོན་པ་དང༌། ཡང་འབྲོམ་དང་མཇལ་ནས་ཕྱགས་ཕྱིར་འཁྲིད་པ་ཞུས་པས། ང་ལ་མིས་ཁ་ཟེར་དུ་འོང༌། ཁྱོད་རང་ཚོང་པའི་ཕྱིར་ཤོག་གསུང་བ་བཞིན་ཚོང་པ་དང་འགྲོགས་ཏེ་ཕྱིན་པས། ཁོང་གི་ཐད་དུ་བརྟོལ། ནང་གི་ཞབས་ཏོག་ཕྱེ་འཐག་པ་ཡན་ཆོད་དང༌། ཕྱི་རོལ་ཏུ་རྟ་ཕྱུགས་མང་པོ་ཡོད་པ་ཡང་སྐྱོང་ཞིང་འཁོར་གསུམ་བཏགས། རྟ་བཟང་ལ་ཞོན་ནས་རྐུན་ཟོན་ལེགས་པར་མཛད། ཕྱེ་འཐག་པའི་འགྲམ་དུ་ཡང་དཔེ་ཆ་བཞག་སྟེ་གཟིགས་པ་ལ་སོགས་པའི་སློབ་གཉེར་ལ་བརྩོན་པ་ཆེན་པོ་ཡང་མཛད། ཉེ་ལོགས་ན་པཎྚི་ཏ་སྒྲའི་ཚེར་མ་ཞེས་བྱ་བ་ཞིག་ལ་བི་བརྟ་མང་པོ་བསླབས། ད་ལྟ་རྒྱ་གར་ན་སུ་ཆེ་དྲིས་པས། ངེད་རྒྱ་གར་ན་ཡོད་དུས་ནཱ་རོ་པ་ཆེ་བ་ཡིན། རྒྱལ་རིགས་ལས་རབ་ཏུ་བྱུང་བའི་དགེ་སློང་དཱི་བཾ་ཀ་ར་ཤྲཱི་ཛྙཱ་ན་བྱ་བ་ཡོད་པས། དེ་ད་ལྟ་བཞུགས་ན་ཁོང་ཆེ་བར་འོང་གསུང་བས། མཚན་ཐོས་པ་ཙམ་མོས་པ་ཆེན་པོ་སྐྱེས། ཚེ་འདི་ལ་དེ་དང་མཇལ་བ་སྲིད་དམ་བསམ་པའི་འདོད་པ་ཆེན་པོ་ཡང་བྱུང༌། ཇོ་བོ་མངའ་རིས་སུ་ཕེབས་པ་འགྲུལ་པ་ལ་ཐོས་པས། སེ་བཙུན་ལ་མངའ་རིས་སུ་འགྲོ་བར་ཞུས། ཁོང་གིས་ཀྱང་མི་དགྱེས་པ་མེད་པར་བོང་ཁལ་གཅིག་དཔེ་ཆ་དང་བཅས་པ་གནང་ནས་བྱོན་ནོ། །རྔོག་ཆུ་ཁར་ཕེབས་པ་དང་ཁང་པ་ཅིག་ན་ཀུ་དི་རི་འདུག་པས། འདི་ན་ཅི་ཡོད་ཅེས་དྲིས་པ་དང༌། འཕྲང་ཁ་བེར་ཆུང་ཡབ་འཕྲང་ཁ་བེར་ཆེན་གྱི་འདད་གཏོང་བའི་གྲབས་དང༌། སྲིང་པོ་རྣམས་བསྡུ་བའི་ཆང་ཡོད་པ་ཡིན་ཟེར་བས། སྐྱེམས་སྐྲུར་བྱོན་པས། འཕྲང་ཁ་བེར་ཆུང་གིས་ང་མི་ཆེ་བ་ཡིན། ཁྱོད་ཀྱིས་ཕྱག་ཝ་འཁྱུག་པ་འདྲ་བ་གྱིས་ཟེར་བ་བཞིན་དུ་ཕྱག་ཀྱང་མཛད། བེར་ཆུང་ཆོས་གཏམ་ལ་དགའ་བས་ཆོས་གཏམ་མང་པོ་བྱས་པའི་ཚེ། འབྲོམ་གྱིས་ཁོའི་ཚིག་སྣ་རེ་རེ་ནས་བཏུངས་པས། ཁོ་ན་རེ། ཁམས་ན་འབྲོམ་དགེ་བསྙེན་ཆོས་མཁན་ཅིག་ཡོད་ཟེར་བ་ཐོས། ཁྱོད་དེ་མིན་ནམ་ཟེར་བ་ལ། དེ་ཡིན་པ་སྲིད་གསུངས་པས། ཁོ་ཧ་ལས་ཏེ་ཁོ་རང་གི་འོག་གི་སྟན་ཕྱུང་ནས། དེ་ལ་བཞུགས་སུ་གསོལ། རྟ་བཟང་པོ་ཅིག་གི་ཐུར་དང་ཡུག་ལ་བྱས་ནས་ཕུལ། ད་ཅི་ནས་ཕྱག་བླངས་པ་ལ་བཟོད་གསོལ་བྱས། ངས་ཡོན་བདག་བྱེད་པས་ར་སྒྲེང་གི་ས་འདིར་དགོན་པ་མཛད་ནས་མཆོད་གནས་མཛད་པར་ཞུས་པ་ལ། ད་ལྟ་དེའི་ལོང་མེད། ང་མངའ་རིས་སུ་པཎྚི་ཏ་ཞིག་མཇལ་དུ་འགྲོ་བ་ཡིན་པས། ཕྱིས་རྟེན་འབྲེལ་འགྲིག་ན་མཆོད་གནས་བྱ་ཞིང༌། ར་སྒྲེང་དུ་དགོན་པ་མཛད་པར་ཡང་ཞལ་གྱིས་བཞེས། དེ་ནས་འཕན་ཡུལ་དུ་བྱོན། རྒྱལ་གྱི་ཞང་ཆེན་པོ་དེ་དགེ་བསྙེན་གྱི་བསླབ་པ་འབོགས་མཁན་ཡིན་པས་ཕྱག་སྐྱེལ་དུ་བྱོན། ཀ་བ་ཤཱཀྱ་དབང་ཕྱུག་དང་ཡང་མཇལ་ནས་ཁོ་བོ་ད་ལན་པཎྚི་ཏ་མཇལ་དུ་འགྲོ། དེ་དབུས་སུ་སྤྱན་འདྲོངས་པ་སྲིད་ན་དེའི་དུས་སུ་ཡི་གེ་གཏོང་བས། ཁྱེད་ཀྱིས་མི་ཆེན་རྣམས་ཀྱི་འདུན་མ་མཛད་དེ་བསུ་བ་ལ་འོང་དགོས་ཞུས་པས། ཁོང་གིས་ཀྱང་ཁས་བླངས། དེ་ནས་མི་གྲོང་མ་བརྒྱུད་པར་བྱང་ལམ་ལ་ཐེགས་པས། དང་པོར་མི་ངོ་མི་ཤེས་པ་ཞིག་གིས་ལམ་སྣ་བྱས། ལམ་ཁ་ཞིག་ཏུ་ཁོ་ན་རེ། ད་སྣ་ཤུད་ཀྱི་འཁྲུག་པ་ལངས་པས་ང་འགྲོ་ཟེར་ནས་ཚུབ་མར་རིངས་ཀྱིས་སོང༌། དུས་ཕྱིས་ཀྱང་འབྲོམ་གྱི་ཞལ་ནས། དེ་དཔེ་དཀར་དུ་འདུག །ཆོས་གཤའ་མར་བྱེད་ན་ཁོང་ཡང་ཆོས་སྐྱོང་བཟང་པོར་འདུག་གསུང༌། ཡང་ལམ་མ་རྙེད་པ་ལ་ཤ་བ་གཅིག་སོང་བའི་རྗེས་ལ་བྱོན་པས་ལམ་ཏིག་གིས་བྱུང༌། མངའ་རིས་སུ་ཕེབས་ཀར་རྗེ་བཙུན་མས་ཁྱོད་ཀྱི་ཨུ་པ་སི་ཀ་དེ་ཞག་གསུམ་དྲོ་དང་བཞི་ན་འོང་བས་དེའི་གྲབས་གྱིས་གསུང་བས། ཇོ་བོས་དབང་བསྐུར་བའི་བུམ་པ་ཞིག་དབུ་སྔས་མགོར་བསྒྲུབས། ཞག་གསུམ་དྲོ་དང་བཞི་ན། ཇོ་བོ་དཔོན་གཡོག་སྦྱིན་བདག་ཞིག་གིས་དྲོ་ལ་གདན་དྲངས་པ་ན། ལམ་ལ་སྤྱན་གཟིགས་ཇོ་མོས་སླུ་བ་སྲིད་དམ་གསུང་བ་ན། ལམ་སྲང་ཞིག་ཏུ་འབྲོམ་དང་གཏུག་གིས་མཇལ། དེར་སྔར་འདྲིས་ཀྱི་མི་དང་ཕྲད་པ་བཞིན་འཁོར་རྣམས་ལ་ཞལ་བརྡ་ཡང་མ་མཛད་པར་ཇོ་བོའི་ཕྱགས་ཕྱི་ཁོ་ནར་བྱོན། དེ་ཉིན་གྱི་སྟོན་སྐལ་གྱི་མར་བཞུ་ནས་སྲོད་ལ་མར་མེ་ཕུལ། ཇོ་བོས་དབང་བསྐུར་ཡང་ལེགས་པར་གནང༌། དབུ་སྔས་སྦྲེལ་ཏེ་གླེང་མོ་ཡང་ཞུས་ཆོག་པར་བྱུང༌། དེ་ནས་ཞག་གསུམ་ན། ཇོ་བོ་དཔོན་གཡོག་ལམ་དུ་ཞུགས་ཏེ་སྐྱི་རོང་དུ་བྱོན་ནས། བྱའི་ལོ་ལ་དེར་བཞུགས། བལ་པོ་རྫོང་ལ་འབྱོན་བཞེད་ན་ཡང་འཁྲུག་པས་ལམ་འགགས་པས་འབྱོན་པ་མ་བྱུང༌། འབྲོམ་གྱིས་དབུས་ཀྱི་ཕྱོགས་ན་ལྷ་ས་དང་བསམ་ཡས་ལ་སོགས་པའི་གཙུག་ལག་ཁང་དང༌། དགེ་འདུན་སྟོང་ཕྲག་མང་པོ་བཞུགས་པའི་བསྔགས་པ་བརྗོད་པས། ཇོ་བོའི་ཞལ་ནས། ཚངས་པར་སྤྱོད་པ་གྲངས་མང་པོ་དེ་ཙམ་རྒྱ་གར་ན་ཡང་མེད། དགྲ་བཅོམ་པ་ཡང་མང་པོ་ཡོད་མཆི་གསུང་ནས། དབུས་ཕྱོགས་སུ་ཕྱག་མང་པོ་མཛད། དེར་སྤོབས་པ་སྐྱེས་དབུས་སུ་འབྱོན་པར་ཞུས་པས། ཁོ་བོ་དགེ་འདུན་གྱི་བཀའ་མི་གཅོག་པས་དགེ་འདུན་གྱི་བཀའ་བྱུང་ན་འགྲོ་གསུང༌། དེ་ནས་ཞང་དབང་ཕྱུག་མགོན་བྱ་བ་ལ་ཤིང་རྟའི་དབྱིབས་འདྲ་འཛམ་གླིང་གི། ཞེས་བྱ་བ་ལ་སོགས་པ་དང༌། སྟོན་དུས་ཚུན་ཆད་འདིར་འབྱོན་ཞུས། ཞེས་བྱ་བ་ལ་སོགས་པའི་ཤོག་ཕྲིན་བརྫངས། དེར་ནག་ཚོ་ཇོ་བོ་དབུས་ཕྱོགས་སུ་འབྱོན་པར་བཞེད་པ་རིག་ནས། ཇོ་བོའི་ན་བཟའ་ལ་འཇུས་ནས། ང་གནས་བརྟན་དང་དམ་ཚིག་གི་ཆད་ཡོད་པས། ངས་དམྱལ་བར་འགྲོ་མི་ཕོད་པས་ཅིས་ཀྱང་རྒྱ་གར་དུ་གཤེགས་དགོས་ཞུས་པས། ཇོ་བོའི་ཞལ་ནས། ལོ་ཙཱ་བ། སྒྲུབ་པར་མ་ནུས་པ་ལ་ལྟུང་བ་མེད་པ་ཡིན་གསུང་ནས་དབུགས་ཕྱུང༌། འབྲོམ་གྱི་ཕྲིན་ཤོག་དེ་ཞང་དབང་ཕྱུག་མགོན་གྱིས་ཀ་བ་ལ་སྤྲད། ཀ་བས་ཀྱང་དོ་དམ་ཆེར་བགྱིས་ཏེ། རྒྱལ་གྱི་ཞང་ཆེནཔོ་ལ་སོགས་པ་རྣམས་ལ་གྲོས་ཞུས་ནས་གདན་འདྲེན་དུ་འབྱོན་པར་བརྩམས་པའི་ཚེ། ཁུ་སྟོན་ཁོང་རང་གི་མིང་ཡེ་གེ་ན་མི་འདུག་པས་མ་དགྱེས་ནས། སྔོན་ལ་ངས་མཇལ་བ་ཞིག་བྱ་སྙམ་ནས་བྱོན་པས། གཞན་རྣམས་ལྕག་བརྡབས་པ་བཞིན་དུ་སོང༌། དེར་དབུས་ཀྱི་མི་ཆེན་རྣམས་དཔལ་ཐང་ལ་ཕེབས་པའི་ཚེ། སྐྱི་རོང་དུ་སྔར་ཞུ་བ་ཐེངས་པས། ཇོ་བོ་དཔོན་གཡོག་ཀྱང་དཔལ་ཐང་སྟོད་དུ་ཕེབས། དེར་བོད་སྟོན་རྣམས་དབུ་ཞྭ་སྣེ་རིངས་དང༌། ན་བཟའ་བེར་དང་བཅས་པའི་རྟ་པ་མང་པོ་རྒྱང་མ་ནས་གཟིགས་ཏེ། ཇོ་བོའི་ཞལ་ནས། ཨུ་པ་སི་ཀ་མི་མ་ཡིན་མང་པོ་བྱུང་གསུང་ནས་དབུ་བཏུམས། དེ་ནས་བོད་སྟོན་རྣམས་ཀྱིས་ཞབས་དྲུང་དུ་ཉེ་བ་ནས་ཆིབས་ལས་བབས། བེར་དང་དབུ་ཞྭ་བཞག །སྣམ་སྦྱར་གྱོན་པ་ཤ་སྟག་ཏུ་བྱས་ནས་བྱུང་བ་ལ། ཇོ་བོ་ཡང་དགྱེས་ནས། དགེ་འདུན་ལ་སྤྱི་ཕྱག་མཛད། དེ་ནས་བོད་སྟོན་རྣམས་ཕྱིར་ཐེག་ནས་ཇོ་བོ་དཔོན་གཡོག་རིམ་གྱིས་འབྱོན་པར་བྱས་ནས། རྒྱང་དུ་ཕེབས་པའི་ཚེའང་དགེ་འདུན་རྣམས་ཀྱིས་ལེགས་པར་བསུས་པས་མཉེས། དེ་ནས་བྱང་གི་ས་ཆ་ཚ་སྣ་ཞེས་བྱ་བར་བྱོན་ནས་སྐྱེ་བོ་མང་པོ་ལ་ཆོས་བསྟན། ཇོ་བོའི་ཕྲིན་ལས་ལ་བརྟེན་པའི་དེར་གནས་ཆུང་ཞིག་ཀྱང་བྱུང༌། དེ་ནས་གཙང་གི་ལམ་རྣམས་སུ་བཀུར་སྟི་ཆེ་བ་ཁ་ན་ཡང་མ་བྱུང༌། སླར་ཉན་ཚོ་གནས་སུ་ཕེབས་ནས། དེར་སྐྱེ་བོ་རྣམས་ཀྱིས་བསྙེན་བཀུར་ཡང་དག་པ་བྱས། ཡོལ་ཆོས་དབང་ལ་སོགས་པའི་སློབ་མ་ཁྱད་པར་ཅན་འགའ་ཞིག་ཀྱང་བྱུང༌། དེ་ནས་རོང་ལ་བྱོན་ཏེ་དཔོན་གཡོག་རྣམས་བཀྲེན་ནེ་བ་ལ། ཡུལ་ལྷར་བཙུན་མ་ཞིག་གིས་ཞག་གཅིག་གི་ཞབས་ཏོག་ཆེ་བར་བྱས། གསེར་གྱི་རྟ་ལ་གཡུའི་མིའུ་ཆུང་བསྐྱོན་པ་ཞིག་ཕུལ་བས་མཉེས་ཏེ། བཤུལ་རིངས་ཀྱི་འགྲོན་པོ། ཕ་མ་རྒས་པ། ནད་པ་རྣམས་ཀྱི་ཞབས་ཏོག་བགྱིས་པ་དང༌། སྟོང་པ་ཉིད་བསྒོམས་པ་བསོད་ནམས་མཉམ་གསུང༌། བཙུན་མ་དེ་ནི་དུས་ཕྱིས་ཇོ་མོ་སྒྲེ་མོར་གྲགས་པའི་གྲུབ་ཐོབ་མ་དེ་ཡིན་ཟེར། ཡོལ་སྟོན་རྡོ་རྗེ་དབང་ཕྱུག་གིས་རོང་ཟོམ་གྱི་རྣམ་ཐར་མཛད་པ་ན། བྱིས་པ་འདི་ལ་ཇོ་བོས་གླེང་མོ་གནང་བ་ཞུ་དང་ཞུས་པས། ངས་འདི་ལ་སྨྲ་མི་ནུས། འདི་ནག་པོ་སྤྱོད་པ་བ་ཡིན་གསུང་ཟེར་བ་འདུག །དེ་ནས་གན་བྱང་ཐང་དུ་ཕེབས་དུས་ལྷ་སའི་ཐད་ཀྱི་རི་ལ་ཕྱག་མཛུབ་གཏད་ནས། ཕ་གི་ན་ཅི་ཡོད་པ་ཡིན་གསུང་བ་ལ། ཕ་ན་ལྷ་སའི་གཙུག་ལག་ཁང་ཡོད་པ་ལགས་ཞེས་ཞུས་པས། དེ་ཐང༌། ནམ་མཁའ་ལ་ལྷའི་བུ་དང་བུ་མོ་མང་པོས་མཆོད་པ་བྱེད་ཀྱི་འདུག་གསུང༌། དེ་ནས་འཆིང་རུར་བག་ལ་འགྲོ་བའི་བུ་མོ་ཞིག་གིས་མགོ་རྒྱན་ཐམས་ཅད་ཇོ་བོ་ལ་ཕུལ་བས། ཕ་མས་འཐབས་པས་དེར་བུ་མོ་གཙང་པོ་ལ་ལྕེབས། གཞུང་སྒྲེ་མཁར་དུ་བུ་མོའི་ཆེད་དུ་ཀུན་རིག་གི་དཀྱིལ་འཁོར་ཆོ་ག་མཛད་པས། ཇོ་བོའི་ཞལ་ནས། ངའི་བུ་མོ་འཚེངས། སུམ་ཅུ་རྩ་གསུམ་དུ་སྐྱེས་གསུང༌། སྣ་བོ་ལར་ཕེབས་དུས་དར་ཕྱར་ལྷ་བཙུན་པས་མཛད་པའི་རག་དུང་བུས་པས། དམག་བྱུང་ཟེར་ནས་མི་ཐམས་ཅད་བྲོས། དོལ་དུ་ཕེབས་དུས་དཔོན་གཡོག་སྤྱི་ལ་ཞབས་ཏོག་བྱེད་པ་མ་བྱུང་བར་སྒོ་སྒོར་རེ་རེ་སྤྱན་དྲངས། ཇོ་བོ་རྟིང་ལ་ལུས་པ་སྤྱན་འདྲེན་མི་དེ་ལ་མི་བརྒྱུད་དུ་མར་ཤིས་ཤིང་ཕྱུག་པ་བྱུང་བ་ཡིན་ཟེར། དེར་སེམས་ཅན་ལ་ཕན་པའི་ཆེད་དུ་གཙང་པོ་ལ་རགས་ཤིག་ཀྱང་མཛད་དེ། ད་ལྟ་ལྷ་རྗེ་རགས་སུ་གྲགས། གྲྭ་ཕྱི་ཚོང་འདུས་སུ་གནས་ཆུང་ཞིག་གིས་ཞབས་ཏོག་ལེགས་པར་བྱས། ཆོས་འཁོར་གང་ན་ཡོད་གསུང་བ་ལ། རི་མ་གིའི་སྣ་ནས་མཐོང་ཞུས་པས་དགྱེས་ནས། སྤེལ་དམར་གྱི་གྲུ་ལ་བྱོན་ཏེ་ཆོས་འཁོར་བསམ་ཡས་སུ་ཕེབས། ལྷ་བཙུན་བོ་དྷཱི་རཱ་ཛས་ཞབས་ཏོག་ལེགས་པར་མཛད། བོད་སྟོན་མི་ཆེ་བ་མང་པོའང་འདུས། ཁུ་སྟོན་གྱིས་ཇོ་བོ་ལ་ཡུལ་བཟང་བའི་བསྔགས་པ་བརྗོད་པས་ཁོང་ཅན་དུ་འབྱོན་པར་ཞལ་གྱིས་བཞེས་ནས་ཐང་པོ་ཆེར་ཕེབས། རགས་རྩིགས་ཁང་པར་ཟླ་བ་གཅིག་བཞུགས། དེར་འབྲོམ་གྱིས་ཀྱང་སྤྱན་སྔར་སླེབ། ཁུསཞབས་ཏོག་བཟང་བ་ཁ་ན་ཡང་མ་བྱུང་བས། དཔོན་སློབ་རྣམས་བྲོས་ཏེ། མྱང་པོའི་གྲུ་ལ་ཞུགས་ཏེ་གཙང་པོའི་སུམ་ཆ་ཙམ་དུ་ཕེབས་པ་ན། ཁུ་སྟོན་གྱིས་ཀྱང་རྗེས་སྙེག་དུ་སླེབ་ནས། སྐད་ཆེན་པོ་བཏང་ནས་ཞུ་བ་བྱས་ཀྱང་མ་བཟློགས་པར་དབུ་ཞྭ་ཕྱིར་འཕངས་ནས་བྱིན་རླབས་རྟེན་དུ་གནང༌། དེ་ནས་དཔོན་གཡོག་རྣམས་ཀྱིས་འོན་ལྷ་ཁང་གེ་རུར་ཟླ་བ་གཅིག་ཏུ་བཞུགས། དེར་གཙུག་ལག་ཁང་གི་ངོས་ལ་སྐུ་འདྲ་ཞིག་བྲིས་པ་དིང་སང་གི་བར་དུ་ཡང་མི་རྣམས་གུས་པས་མཆོད་པར་བྱེད། དེ་ནས་བསམ་ཡས་སུ་ཕེབས་ནས་དཔེ་དཀར་གླིང་དུ་བཞུགས། དེར་ལོ་ཙཱ་བ་གཉིས་ཀྱིས་ཉི་ཁྲི་སྣང་བ་དང་སློབ་དཔོན་དབྱིག་གཉེན་གྱིས་མཛད་པའི་ཐེག་བསྡུས་ཀྱི་འགྲེལ་པ་སོགས་འགྱུར་མང་པོའང་མཛད། དེར་རྒྱ་གར་གྱི་དཔེ་མང་པོ་འདུག་པའང་གཟིགས་པས། རྒྱ་གར་ན་མེད་པའི་དཔེ་མང་པོ་གཟིགས་པ་ན། སྔོན་བོད་དུ་བསྟན་པ་བྱུང་བ་འདྲ་བ་རྒྱ་གར་དུ་ཡང་བྱུང་བ་དཀའ། དཔེ་འདི་འདྲ་བ་རྣམས་ཀྱང་སློབ་དཔོན་པདྨས་མི་མ་ཡིན་གྱི་གནས་ནས་བླངས་སམ་གསུང༌། སྤྱིར་ཆོས་འཁོར་ལ་ཤིན་ཏུ་དགྱེས་ནས་ཡུན་ཡང་རིང་བར་བཞུགས་བཞེད་པ་ལ། ཇོ་མོ་འཚིམས་མོ་ཟེར་བ་ཞིག་གིས་བྱིས་པ་ལ་ངན་སྨྲས་མང་པོ་བསླབས་པས། དེ་ཇོ་བོས་གསན་ཏེ་གཞན་དུ་འབྱོན་པར་བཞེད་པ་ན། འབྲོམ་གྱིས་བང་སྟོན་ལ་ཡི་གེ་བཏང་བས། བང་སྟོན་གྱིས་རྟ་པ་ཉིས་བརྒྱ་ཙམ་གྱི་བསུ་བས་བསམ་ཡས་སུ་སླེབ་སྟེ། དཔོན་གཡོག་རྣམས་རྒོད་དཀར་ལ་ལ་ཐེགས། སྲིའི་རྒྱ་ཕིབས་སུ་ཟླ་བ་ཕྱེད་བཞུགས། དེ་ནས་སྙེ་ཐང་དུ་ཕེབས།ཆོས་ཉན་པ་མང་པོའང་འདུས། བུར་དུ་དགོན་པ་བ་ལ་སོགས་པའི་རྣལ་འབྱོར་པ་རྣམས་ལ་འཕྲལ་གྱི་ཞབས་ཏོག་དང་གདམས་ངག་གནང་ནས་སྒོམ་གྲྭ་བཙུགས། སྙེ་ཐང་དུ་ཆོས་ཉན་མང་པོ་འདུས་པ་ལ་མངོན་པར་རྟོགས་པའི་རྒྱན་ཚར་གཅིག་གསུངས་པ་བསྡུས་སེ་བ་ཞིག་ལས་མ་གནང་བས་མི་རྣམས་སེམས་མ་ཚིམ་པ་ལ། ཡང་རྒྱས་པ་ཞིག་གནང་ནས། དེ་ལ་ཕྱག་དར་སྟོན་པས་ཟིན་བྲིས་བྱས་པས་ཕར་ཕྱིན་ཁམས་ལུགས་མར་གྲགས། ཉི་ཁྲི་སྣང་བ་གསུངས་པ་ལ་ཉན་མི་དགེ་བཤེས་བཅུ་བཞི་ཙམ་ལས་མ་བྱུང་ཟེར། འབྲོམ་ལ་སྐྱེས་བུ་གསུམ་གྱི་ཁྲིད་ཀྱི་གདམས་པ་རྣམས་ཀྱང་སྙེ་ཐང་ཉིད་དུ་གནང༌། དེ་ནས་རྔོག་ལེགས་པའི་ཤེས་རབ་ཀྱིས་ལྷ་སར་སྤྱན་དྲངས། སྤྱན་རས་གཟིགས་ཀྱིས་མི་རིང་དཀར་པོ་ཞིག་ཏུ་བྱས་ནས་བསུ་བ་མཛད། ལྷ་དང་གཙུག་ལག་ཁང་ཁྱད་པར་ཅན་གཟིགས་པ་ན། འདི་ལ་ཇི་ལྟར་བཞེངས་པའི་ལོ་རྒྱུས་འོང་ཐང་དགོངས་པའི་ཚེ། ལྷ་སའི་སྨྱོན་མ་ཟེར་བའི་མཁའ་འགྲོ་མ་ཞིག་གིས་ལུང་བསྟན་ནས་གདུང་གི་གསེབ་ནས་ཕྱུང༌། ཉིན་གཅིག་གི་གནང་བ་ལས་མ་བྱུང་བས། སློབ་མ་ཚོས་བགོ་བཤའ་མཛད་དེ་བྲིས། དཔེ་ཕྱི་མོ་དེ་ནུབ་རང་གདུང་ནང་དུ་སྦས། དེར་རྔོག་གིས་ལོ་པཎ་ལ་ཞུ་བ་ཕུལ་ནས། རྟོག་གེ་འབར་བ་བསྒྱུར། དེའི་མན་ངག་ཏུ་དབུ་མའི་མན་ངག་ཆེ་ཆུང་གཉིས་མཛད། སླར་ཡང་སྙེ་ཐང་དུ་བཞུགས། ལན་ཅིག་གི་ཚེ་ཇོ་བོས་བྱིས་པ་ལྟར་མཛད་ནས། ནང་གི་གནས་རྣམས་ཕྱི་ས་ཆུང་ངུ་རེས་བཀང་བས། དེ་འབྲོམ་སྟོན་པས་ལེགས་པར་ཕྱགས། སྐུའི་སྤྱོད་པ་ལ་མ་དད་པ་མ་སྐྱེས་པས། བྱ་རྒོད་ཀྱི་ཉིན་ལམ་བཅོ་བརྒྱད་ཀྱི་བར་གྱི་གཞན་གྱི་སེམས་ཤེས་པའི་མངོན་པར་ཤེས་པ་སྐྱེས། དེ་ལྟར་གཞན་དོན་མཛད་པའི་སྐབས་རྣམས་སུ་ཕྱག་ཏུ་བྱུང་བའི་ཕྱག་རྫས་རྣམས། ཆག་ཁྲི་མཆོག་ལ་སོགས་པའི་སློབ་མ་རྣམས་ཀྱིས་རྒྱ་གར་དུ་བླ་མ་དང་དགེ་འདུན་ལ་འབུལ་བ་ལན་གསུམ་བསྐྱལ། དེ་ལ་གཞུང་གི་བཤད་པ་ནི་གོང་དུ་སྨོས་པ་དེ་ཙམ་ལས་མ་མཛད། སྒོ་སྒོར་གདམས་པ་བཏབ་པ་ནི་མང་བས་མི་མངོན་པའི་གྲུབ་པ་མང་དུ་བྱུང༌། དེ་ནས་ཡེར་པར་ཐེགས་ནས་རྔོག་བྱང་ཆུབ་འབྱུང་གནས་ཀྱིས་ཞབས་ཏོག་མཛད། ཁོང་གིས་ཞུས་ནས་ཐེག་པ་ཆེན་པོ་རྒྱུད་བླ་མའི་འགྲེལ་པ་སློབ་དཔོན་ཐོགས་མེད་ཀྱིས་མཛད་པ་དེ་ལོ་པཎ་གཉིས་ཀྱིས་བསྒྱུར། དེར་བཞུགས་པའི་བར་དུ་འབྲོམ་གྱིས་ཕ་ཚན་རྣམས་ལ་གསེར་སློང་བ་ལ་བྱོན་པས། ཡོ་བྱད་མང་དུ་རྙེད་དེ་ཕྱིར་བྱོན་ནས། ཡེར་པར་འབྲོམ་གྱི་འབུལ་མོ་ཆེར་གྲགས་པ་དེ་ཡང་མཛད། དེ་ནས་ཀ་བ་ཤཱཀྱ་དབང་ཕྱུག་གིས་སྤྱན་དྲངས་ཏེ། འཕན་ཡུལ་ལན་པ་སྤྱིར་བུར་ཆོས་མང་པོ་གསུངས། ཉིན་ཞིག་ཇོ་བོ་ཆོས་ཁྲི་ཁ་ནས་ལྷུང་བས། ཇོ་བོའི་ཞལ་ནས། འདི་ན་མི་མ་ཡིན་ཆེན་པོ་ཞིག་འདུག །ཁྱེད་ཀྱིས་དེ་ང་ལ་མི་སྦྲོན་པ་གསུང་བ་དང༌། མི་མ་ཡིན་ལ། ད་ཁྱོད་ཡིན་ཅིག་གསུང་ནས་རྟ་མགྲིན་ཤྭཱ་ན་བཞི་སྐོར་གྱི་སྒྲུབ་པ་མཛད་དེ་བཏུལ། དེ་ལྟར་ན་སྙེ་ཐང༌། ལྷ་ས། ཡེར་བ། ལན་པ་རྣམས་ནི་ཇོ་བོས་ཆོས་མང་དུ་གསུངས་བའི་གནས་ཡིན། སླར་སྙེ་ཐང་དུ་ཕེབས། སྐུའི་སྟོབས་ཞན་པར་བྱུང་བས། ནག་ཚོས། གཞུང་ཆེ་བ་ནི་ཇོ་བོས་ཀྱང་བསྒྱུར་མི་སྤྱོད། ཆུང་ངུ་ནི་འབྲོམ་གྱིས་ཀྱང་བསྒྱུར་བ་འོང་ཞུས་ནས། འཆིམས་ཕུར་ཟླ་དྲུག་སོ་གསོད་མཛད། དེ་ནས་སླར་སྙེ་ཐང་དུ་བྱོན། སྔོན་ཇོ་བོ་ཁ་བ་གུང་ཐང་ན་བཞུགས་པའི་ཚེ། ཇོ་བོའི་ཞལ་ནས། ནཱ་རོ་པའིསློབ་མ་ཁ་ཆེ་ཛྙཱ་ན་ཨཱ་ཀ་ར་བྱ་བ་དེ་ལ་གསང་འདུས་འཕགས་སྐོར་ཞིག་ཉན་སེམས་པ་ཡིན་ཏེ་གསུང་བ་བྱུང་བས། ལོ་ཙཱ་བ་ཡ་མཚན་སྐྱེས་ཏེ། བལ་པོའི་གནས་པོ་ལ་པཎྚི་ཏ་འདི་སྐད་བྱ་བ་བྱུང་སྲིད་ན་ཁྱེད་ཀྱིས་ང་ལ་ཕྲིན་ཐོང་ཟེར་བ་བྱས། ཛྙཱ་ན་ཨཱ་ཀ་རས་བལ་པོར་བྱོན་པའི་ཕྲིན་ལོ་ཙཱ་བ་ལ་སྙེ་ཐང་དུ་བྱུང་བས། ནག་ཚོ་ཇོ་བོའི་སྐུ་ཉམས་ལ་བལྟས་པས་ནི་འབྲལ་མ་ཕོད། པཎྚི་ཏ་དང་མ་མཇལ་དྭོགས་པས་ནི་སེམས་གདུངས་པས། དེའི་མྱ་ངན་གྱིས་ལུས་ཀྱང་རིད་པར་གྱུར་པ་ལ། ཇོ་བོ་ཉིད་ཀྱིས་བཀའ་གནང་ནས། ཐེག་པ་ཆེན་པོ་དགེ་བའི་བཤེས་གཉེན་དང་མཇལ་དཀའ་བས་ལོ་ཙཱ་བ་རང་བཞུད་ཅིག །ཁོ་བོ་ཡང་རིང་པོ་མི་སྡོད་པས་དགའ་ལྡན་དུ་དུས་བྱའོ་གསུང༌། དེའི་ཚེ་ནག་ཚོས་ཁོ་བོ་ཤི་བའི་ཚེ་དགའ་ལྡན་དུ་ཞབས་དྲུང་དུ་སྐྱེ་བའི་དགོངས་པ་གནང་བ་དང༌། ཁོ་བོ་ཡུལ་དུ་ཇོ་བོའི་སྐུ་ཅིག་འབྲི་བས་དེའི་རབ་ཏུ་གནས་པའི་ཚེ་ཇོ་བོ་འབྱོན་པར་ཞུ་བྱ་བ་གཉིས་ཞུས་པས། ཞལ་གྱིས་ཀྱང་བཞེས། ལོ་རྒྱུས་འདི་ལ་དུས་ཕྱིས་བཀའ་གདམས་པ་རྣམས་ཀྱིས། ཇོ་བོ་མྱ་ངན་ལས་འདའ་ཁར་འབྲལ་ཕོད་པ་ལོ་ཙཱ་བ་ལ་དམ་ཚིག་མེད་ཟེར་ནས་དཔྱས། དེ་ལ་ཤར་བ་བའི་གསུང་གིས། དིང་སང་གི་བདེ་སྐྱིད་དམ་དུམ་འདི་ལོ་ཙཱ་བའི་དྲིན་ཡིན། ངེད་རང་གི་བཀའ་གདམས་པ་འདི་རྣམས་ཀྱང་ཤབ་ཤུབ་ཁོ་ན་བྱེད་གསུང་ནས་བཀྱོན། དེ་ལ་སྤྱིར་ཇོ་བོ་བོད་དུ་ཕེབས་ནས་བདག་གཉེར་འབྲོམ་སྟོན་པས་མཛད། ཐུགས་ཀྱང་དེ་ཁོ་ན་ལ་གཏོད། བསམ་ཡས་སུ་བཞུགས་པའི་ཞར་ལ་གསང་སྔགས་ཀྱི་སྤྱོད་པའི་ཐབས་མང་པོ་དང༌། དོ་ཧ་ལ་སོགས་པའི་གདམས་པ་ཟབ་མོ་རྣམས་འཆིམ་ཕུར་འབྲོམ་ལ་གནང༌། འབྲོམ་ནི་སྔགས་སྒྲ་ཇི་བཞིན་པར་སྤྱོད་པའི་སྤྱོད་རྩིང་རྣམས་ཇོ་བོའི་དྲིན་ལས་མེད་པ་ཞིག་བྱུང་ན་དགོངས་པ་གཙོ་ཆེ་བས། ཟབ་མོ་རྣམས་ཡེ་མ་གསན་པ་སྐད་དུ་མཛད། འདི་ལ་རྗེ་བཙུན་མི་ལས་ཀྱང་དྭགས་པོ་ལྷ་རྗེ་དང་མཇལ་བའི་ཚེ་ཅུང་ཟད་བཀྱོན། ཇོ་བོ་འབྲོམ་ལ། ཁྱོད་ཀྱིས་གནས་གཞི་ཆུང་ངུ་ཞིག་བརྩིགས། ངའི་བསྟན་པ་རྣམས་ཁྱོད་ལ་གཏོད་པས་གཟུང་གསུངས་པ་ལ། སྤྱིར་བདག་འཁོས་ཆུང༌། བྱེ་བྲག་ཏུ་རྟེན་དགེ་བསྙེན་དུ་སོང་བས་བྱ་བ་ཆེན་པོ་སྒྲུབ་མི་ནུས་ཞུས་པས། ཇོ་བོའི་ཞལ་ནས། བསླབས་པ་བཞིན་གྱི་བྱ་བ་རྣམས་ཇི་ལྟ་བ་བཞིན་དུ་གྱིས། ང་རང་གིས་བྱིན་གྱིས་རློབ་པས་སེམས་ཁྲལ་མི་དགོས་གསུང་ནས། ཤིང་ཕོ་རྟའི་ལོ་སྟོན་ཟླ་འབྲིང་པོའི་ཚེས་ཉི་ཤུ་ལ་ཇོ་བོ་ཉིད་དགའ་ལྡན་དུ་གཤེགས། དེ་ལྟ་བུའི་རྟ་ལོ་འདི་ཡང་བཀའ་གདམས་པ་གོང་མའི་ཡི་གེ་ན་དབང་ཐང་མི་གཅིག་པ་ཤ་སྟག་སྣང་ནའང་བླ་མ་རྣམས་ཀྱི་ལོ་གྲངས་སོ་སོའི་རྣམ་ཐར་སོགས་ལ་བརྟགས་ཏེ་ལེགས་པར་བྲིས་པས། ཤིང་ཕོ་རྟ་ནི་འཆུག་མེད་དོ། ལོ་ཙཱ་བའང་ཇོ་བོ་ཞི་བར་གཤེགས་པའི་ཚེ་ཁོང་རང་བཞི་བཅུ་རྩ་བཞི་པ་ཡིན། སྤྱིར་ཇོ་བོ་ལ་སྔ་ཕྱིར་ལོ་བཅུ་དགུ་བསྟེན། གདམས་པའང་ཕལ་ཆེར་ཐོབ། གྲུབ་ཐོབ་འཁོན་ཕུ་བའི་གསུང་ལ་ནི། ཁོང་རང་དང་ནག་ཚོ་སྐྱེ་བ་སྔ་ཕྱི་ཡིན་ཟེར། ནག་ཚོས་ནི། ཕྱིས་ཀྱང་ཛྙཱ་ན་ཨཱ་ཀ་ར། བལ་པོ་ཤཱནྟི་བྷ་དྲ། ནག་པོ་དམ་ཚིག་རྡོ་རྗེ་ལ་སོགས་པ་ལ་བསྟེན་ནས་འགྱུར་ཡང་མང་དུ་མཛད་དོ། །ཇོ་བོའི་ཐུན་མོང་མ་ཡིན་པའི་སློབ་མ་ལྔ་ནི། པཎྚི་ཏ་ཆེན་པོ་པི་ཏོ་བ། དྷརྨཱ་ཀ་ར་མ་ཏི་དབུ་མའི་སེང་གེ །བཤེས་གཉེན་གསང་བ། ཛྙཱ་ན་མ་ཏི། པཎྚི་ཏ་སའི་སྙིང་པོའོ། །བོད་ཀྱི་སློབ་མ་ལ། ལྷ་བཙུན་པ་བྱང་ཆུབ་འོད་ཁུ་དབོན། ལོ་ཆེན་རིན་ཆེན་བཟང་པོ། གུ་མི་སྒོམ་ཆེན། ནག་ཚོ་ཚུལ་ཁྲིམས་རྒྱལ་བ། གློ་བོ་ནས་སྟོན་པ་ཡང་རབ། གུང་ཐང་སྒོམ་པ་ཚུལ་ཁྲིམས། ཤེས་རབ་འབྱུང་གནས། ལྷོ་བྲག་པ་ཆག་ཁྲི་མཆོག །བཙུན་པ་དགེ་སྐྱོང༌། རྒྱ་བརྩོན་སེང༌། དགེ་བའི་བློ་གྲོས། ཚུལ་ཁྲིམས་འབྱུང་གནས། ལྷ་ཆེན་པོ། གཟུས་རྡོ་རྗེ་རྒྱལ་མཚན། གཙང་སྟོ་ནས་བྲ་སྟོན་ཆེ་ཆུང་གཉིས། ལེང་འབྲོག་གཉིས། གཙང་སྨད་ནས་རོང་པ་འགར་དགེ་བ། འགོས་ལོ་ཙཱ་བ། ཡོལ་ཆོས་དབང་མཆེད་གསུམ། གནམ་གྱི་རྫིང་ཁ་བ། བང་སྟོན། རྔོག །སུམ་པ། སྣ་ནམ། མྱང་མི། མལ་ཤེས་རབ་སེམས་དཔའ། དཔོན་ཆོས་རྒྱལ། འགོས་སྟོང་བཙན། ལྷབ་མི་ཆེན་པོ། སྒྲོ་ཨཱརྻ་བྱང་ཚུལ། ཁུ་མདོ་སེང་གེ་རྒྱལ་མཚན། ལྷ་རྗེ་བསམ་གཏན། ཞང་བཙུན་ཡར་པ་བ། སྒོམ་པ་དད་པ་བླ་མ། ཞང་བཙུན་དྲི་མ་མེད་པ། སུམ་པ་མཐུ་ཆེན། ཁུ་སྟོན། རྔོག་ལེགས་པའི་ཤེས་རབ། འབྲོམ་སྟོན་པ་རྒྱལ་བའི་འབྱུང་གནས། རྣལ་འབྱོར་པ་ཆེན་པོ་ཨ་མེས་བྱང་ཆུབ་འབྱུང་གནས་མཚན་དངོས་བྱང་ཆུབ་རིན་ཆེན། དགོན་པ་བ་འཇེང་དབང་ཕྱུག་རྒྱལ་མཚན། རྣལ་འབྱོར་པ་ཤེས་རབ་རྡོ་རྗེ། ཕྱྭ་དར་སྟོན་པ། བྱམས་པའི་བློ་གྲོས་ཏེ། ཁམས་པ་སྐུ་མཆེད་བཞིའམ་ལྔ་ལ་སོགས་པ་རྣམསསོ། །ཇོ་བོའི་གདུང་བཞུ་བས་རྟེན་དང་རིང་བསྲེལ་ནི་མ་བྱོན། འོན་ཀྱང་སྙེ་ཐང་དུ་གསེར་གྱི་ཆར་པ་བབ་པ་དུས་ཕྱིས་ཀྱང་མིས་རྙེད་པ་འོང༌། འབྲོམ་སྟོན་པས་ད་ཇི་ལྟར་བྱ་སྙམ་དུ་ཐུགས་ཁྲལ་དུ་གནས་པ་ལ། ཀ་བ་ཤཱཀྱ་དབང་ཕྱུག་དེ་མ་ཐག་ཏུ་བྱོན་ནས། གདུང་རྣམས་ཁུ་རྔོག་ལ་སོགས་པ་རྣམས་འཚམ་པ་བཀྱེ། རྟེན་དང་ཐུགས་དམ་གྱི་ལྷ་རྣམས་འབྲོམ་ལ་གཏད། ཁུ་དང༌། རྔོག་དང༌། འགར་དགེ་བ་རྣམས་ཀྱིས་གདུང་ལ་དངུལ་གྱི་གདུང་ཁང་ལེགས་པ་རེ་ཡང་གྲུབ། དེ་ནས་ཀ་བས་དང་དོས་མཛད་འབུལ་བ་རྣམས་བསྡུས་ནས་ལུག་གི་ལོ་ལ་འདད་ཆེན་པོ་མཛད། བྷ་རག་ལ་གཏོགས་པ་ཡོད་ན་ངའི་གྲོགས་ཀྱིས་གསུང་ནས་སྙེ་ཐང་དུ་གཙུག་ལག་ཁང་ཞིག་ཀྱང་བརྩིགས། ཇོ་བོ་བཞུགས་དུས་འཚོ་བ་ཇོ་བོས་སྐྱོང་བ་རྣམས་ལ་ཇོ་བོའི་ས་དྲ་ཟེར། ས་དྲ་དེ་བོད་སྐད་དུ་སྡེའམ་ཚོགས་པ་ཟེར་བ་ཡིན། འབྲོམ་གྱིས་ཇོ་བོས་སྐྱོང་བའི་ཚོགས་པ་རྣམས་ཕྱགས་ཕྱིར་ཁྲིད་དེ་སྟོད་ལུངས་ལ་བྱོན་ནས་གནམ་གྱི་བྱེ་མ་ལུང་དུ་ཐོགས་ཤིག་བཞུགས། དེའི་ཚེ་འདམ་པའི་གཙོ་བོ་རྣམས་ཀྱིས་ཀྱང་གྲོས་བྱས་ཏེ། འབྲོམ་རྭ་སྒྲེང་དུ་སྤྱན་འདྲེན་པར་ཐག་བཅད། འཕྲང་ཁ་བེར་ཆུང་གི་ཡང་ཞུ་བས་སླེབ་ནས། མེ་ཕོ་སྤྲེའུའི་ལོ་གསར་བ་ལ་རྭ་སྒྲེང་དུ་ཕེབས། དབུས་རྩེ་ཀ་གཉིས་མ་དང་ཁྱམས་ཀྱི་སྟོད་རྣམས་གྲུབ། དེ་རྟིང་ང་འཇིག་རྟེན་བློས་གཏོང་གསུང་ནས་ཆོས་གསུང་བ་མ་གཏོགས་འཇིག་རྟེན་པའི་འདུན་མ་མི་མཛད། ཕུ་ཆུང་བ་ཇོ་བོའི་ཡང་སློབ་མ་ཡིན་པས་འབྲོམ་གྱི་ཕྱགས་ཕྱི་མཛད། སྤྱན་སྔ་ནི། ས་ཕོ་སྟག་གི་ལོ་བ། ཆུང་ངུ་ནས་སྟོད་ལུངས་སུ་མལ་ཤེས་རབ་སེམས་དཔའ་ལ་རབ་ཏུ་བྱུང༌། དད་པ་ཡང་ཆེ་བར་ཡོད་པས། མ་ན་རེ། ཁྱོད་ཅི་ནས་ཀྱང་ཆོས་བྱེད་ན་རྭ་སྒྲེང་དུ་འབྲོམ་གྱི་སར་སོང་ཟེར་བས། དགུང་ལོ་ཉི་ཤུ་པ་མེ་མོ་བྱའི་ལོ་ལ་རྭ་སྒྲེང་དུ་བྱོན། དགེ་བའི་བཤེས་གཉེན་པོ་ཏོ་བ་ནི། ལྕགས་མོ་ལུག་གི་ལོ་ལ། རྒྱལ་ལྷ་ཁང་གི་གླན་ཚུལ་བྱང་ལས་རབ་ཏུ་བྱུང༌། བྲག་རྒྱབ་ཀྱི་དགེ་འདུན་གྱི་གཉེར་ཡང་ལོ་གཅིག་མཛད། དགེ་འདུན་ལས་ལྷག་པ་ཞོ་བཤལ་ཞིག་ཀྱང་གསོལ་མ་མྱོང༌། མདོ་མངས་ཤིག་གི་ཕྱག་ལེན་ཀྱང་མཛད། ཁམས་སུ་བྱོན་ནས་མིང་རུས་ཚུན་ཆད་གསངས་ཏེ་སྒོམ་པ་ཞིག་བྱ་དགོངས་ཏེ། རང་ལོ་ཉི་ཤུ་རྩ་བརྒྱད་པ་ས་ཕོ་ཁྱིའི་ལོ་ལ་རྭ་སྒྲེང་དུ་བྱོན། དེར་འབྲོམ་ལ་དད་པ་ཐོབ་ནས་དེ་ཁོ་ནར་བཞུགས། དེ་ལྟར་ཕུ་ཆུང་བ་དང༌། པོ་ཏོ་བ་དང༌། སྤྱན་སྔ་བ་རྣམས་ལ་སྐུ་མཆེད་རྣམ་པ་གསུམ་དུ་གྲགས་ཏེ། འབྲོམ་གྱིས་སློབ་མ་རྣམས་འཇིག་རྟེན་ལ་ཞེན་པ་བཟློག་ཏུ་བཅུག་ནས་ཆོས་ཁོ་ན་སེམས་སུ་བཅུག་པ་ལ་འབྲོམ་གྱི་དུས་ན་སྒོམ་ཆེན་པ་གཞིར་བཞུགས་དྲུག་ཅུ་ཙམ་ལས་མེད་དེ། བཀའ་གདམས་པ་རྣམས་དེ་ལ་མང་མི་གཙོ་གྲུང་གཙོ་ཟེར། པོ་ཏོ་བ་ལ་གདམས་པ་བསྟན་པ་ཙམ་གྱིས་ཐུགས་ལ་ཇི་ལྟ་བ་བཞིན་དུ་འཁྲུངས། སྤྱན་སྔ་ལ་ནི་ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞི་ཡོ་མ་བཏུབ་པ་ཀུན་གྱི་སྐད་ཡིན། ཁྱོད་རང་སྟོང་པ་ཉིད་ཁོ་ན་ལེགས་པར་བསྒོམས་གསུང༌། ངའི་གྲོའི་དུ་བ་རེང་བྱུང་བའི་དུས་སུ་གཅིག་པུར་ཤོག་གསུང་ནས། ཇོ་བོའི་སྔགས་ཀྱི་གདམས་པ་མང་པོ་ཡང་ཁོང་ལ་གནང་བས་སྤྱན་སྔ་བར་མཚན་ཐོགས། ཕུ་ཆུང་བ་ལ་ནི་འཕགས་པའི་བདེན་པ་བཞི་ལས་བརྩམས་པའི་ཆོས་མང་དུ་བཤད། སློབ་དཔོན་དེ་རྣམས་ཕྱིན་ཆད་ནས་བཀའ་གདམས་པ་བྱ་བའི་མིང་ཐོགས་ཏེ། རྒྱལ་བའི་བཀའ་མ་ལུས་པ་གང་ཟག་གཅིག་གི་ལམ་དུ་འཁྱེར་དགོས་པར་བཞེད་ཅིང་གསུངས་པས། དེ་སྐད་དུ་ཐོགས་པ་ཡིན། དོན་འདི་ནི་ཆོས་རྗེ་འབྲི་ཁུང་བས་ཀྱང༌། རྒྱལ་བའི་བཀའ་ལས་ཟབ་པའི་གདམས་ངག་མི་སྲིད་ཅེས་ཡང་དང་ཡང་དུ་གསུངས། དེ་ལྟ་བུའི་སྐུ་མཆེད་གསུམ་ལ་སོགས་པ་མང་པོ་ཡོངས་སུ་སྨིན་པར་མཛད་ནས་རྭ་སྒྲེང་དུ་ལོ་དགུ་བཞུགས་ཏེ། ཉིད་ཀྱི་རང་ལོ་དྲུག་ཅུ་པ་ཤིང་ཕོ་འབྲུག་ལ་མྱ་ངན་ལས་འདས། མྱ་ངན་ལས་འདའ་ཁར་པོ་ཏོ་བ་ལ། ངས་ཁྱེད་རྣམས་ཀྱི་བརྟེན་ས་གཞན་མ་མཐོང་བས། སློབ་དཔོན་མདོ་སྡེ་ལ་ཆོལ། ཁ་ཡར་དཔུང་གདང་འཆོས་ལ་འདུག་ཅིག་གསུང༌། དེ་ལ་དགེ་བཤེས་སྟོན་པའི་བུ་སློབ་ཆེ་བ་ནི། ཀྱུ་ར་གཞོན་ནུ་འོད་ཟེར། ལྷབ་མི་ཤེས་རབ་གཡུང་དྲུང། ཀ་བ་རྒྱ་གར། རུག་པའི་ཞང་ཆེན་པོ། བྲན་ཀ་ཇོ་བཙུན། ཀམ་ཡུང་པ། ཡུང་པ་ཀ་སྐྱོག་པ། ཡོལ་རྫོང་རྣལ་འབྱོར་བ། སྟོན་པ་ཡོན་ཏན་འབར། སྒོམ་པ་རིན་ཆེན་བླ་མ། ཨ་མེས་སྨན་རྒན། སྒ་སྒོམ་ཨག་ཚོགས། སྟོན་པ་དབང་ཕྱུར་འབར། ཕ་རྒན་ལྡོང་སྟོན། ཇོ་བོ་ལེགས། ཁམ་པ་ལུང་པ་ཆེན་པོ། སྐུ་མཆེད་སུམ་ལ་སོགས་པ་རྣམསསོ། །འབྲོམ་དེ་ནི་སྔགས་མཚན་ཉིད་གཉིས་ཀའི་ཡོན་ཏན་ཤིན་ཏུ་ཆེ་སྟེ། གསང་སྔགས་ནི་སྦས་ཏེ་ཆེར་མ་གསུངས་ལ། མཚན་ཉིད་ལ་ནི་བརྒྱད་སྟོང་པ་དང༌། བརྒྱད་སྟོང་འགྲེལ་ཆེན་དང༌། འགྲེལ་ཆུང་དང༌། ཉི་ཁྲི་སྣང་བ་ལ་སོགས་པ་དང༌། སྔགས་ཀྱི་ཡང་ཡེ་ཤེས་གྲུབ་པ་ལ་འགྱུར་བཅོས་མཛད་སྣང༌། ཁོ་བོའི་དབུ་མའི་ལྟ་བ་ལྕི་ཡང་མ་ཡིན་པ་བྱ་བ་ཡིན་གསུང་སྟེ། དོན་མེད་པར་དགག་པ་སྟེ། ཆོས་ཀྱི་གྲགས་པས། མེད་པར་དགག་པ་ནི་ཅི་ཡང་མ་ཡིན་པའི་ཕྱིར་རོ། །ཞེས་གསུངས་པ་བཞིན་ནོ། །ཁོང་གཤེགས་པའི་རྗེས་ལ་རྣལ་འབྱོར་པ་ཆེན་པོས་གདན་ས་མཛད་དེ། དེ་ཡང་ཇོ་བོའི་ཆིབས་པ་སྐྱོང་བ་དང་ནང་ལས་རྣམས་ཀྱང་མཛད་ཅིང༌། དང་པོར་ཉན་ཚོར་མཇལ་ནས་ཇོ་བོའི་ཆོས་རྣམས་ལེགས་པར་གསན། ཞབས་ཏོག་གི་ཚེའང་སྒོམ་པ་ཁོ་ན་ལ་གཙོ་བོར་མཛད་པས་རྣལ་འབྱོར་པར་བཏགས། ཇོ་བོའི་བཞེད་པའི་བདེན་པ་གཉིས་ལ་འབྲོམ་སྟོན་པ་ལས་ཀྱང་ཁོང་མཁས་ཟེར། ཤིང་མོ་སྦྲུལ་ནས་ས་ཕོ་རྟའི་བར་ལོ་བཅུ་བཞི་གདན་ས་མཛད། རྭ་སྒྲེང་གི་ཁྱམས་སྨད་ལ་སོགས་འབྲོམ་སྟོན་གྱིས་མཛད་པའི་ལྷག་མ་རྣམས་བསྒྲུབ་པའི་ཕྱིར་འབད་པ་མཛད་པ་ལ། དང་པོར་དཀའ་སེ་བྱུང་ཡང་ཕྱིས་སྐུ་བསོད་རྒྱས་ཏེ་བཞེད་པ་རྣམས་གྲུབ། དེ་ཡང་ཤིང་མོ་ཡོས་ལ་འཁྲུངས་ནས་ས་ཕོ་རྟའི་བར་དུ་དྲུག་ཅུ་རྩ་གསུམ་བཞུགས། འདིའི་སློབ་མ་ཆེ་བ་སྟོད་ལུངས་པ་རིན་ཆེན་སྙིང་པོ། ལྷབ་མི་ཆེན་པོ། དགེ་བཤེས་མང་ར་ལ་སོགས་པའོ། །དེའི་རྗེས་ལ་དགོན་པ་བ་འཛེང་དབང་ཕྱུག་རྒྱལ་མཚན་གྱིས་གདན་ས་མཛད་དེ། ས་ཕོ་རྟ་དེ་ཉིད་གཏོགས་པའི་ལོ་ལྔ་གདན་ས་མཛད། དགོན་པ་བ་དེ་ཡང་གདུང་རུས་འཛེངས༌། མཚན་དབང་ཕྱུག་རྒྱལ་མཚན་ཞེས་བྱ། ཁམས་ནས་བྱོན་ཏེ་ཉན་ཚོར་ཇོ་བོའི་སྤྱན་སྔར་སླེབ། ཇོ་བོ་ལ་དར་ཡུག་བརྒྱ་ཕུལ་ནས་སྒོམ་གྱི་གདམས་པ་གནང་བར་ཞུས་པས། ཇོ་བོའི་ཞལ་ནས་ངའི་ཟན་ཟོ་གསུང་པ་ལ། བདག་རང་ལ་རྒྱགས་ཡོང་ཞུས་པས། ཁྱེད་ངའི་ཟན་ཟ་ན་སྒོམ་སྟེར། དེ་ལྟར་མིན་ན་མི་སྟེར་གསུངས་པས། དེ་ནས་བཟུང་སྟེ་ཇོ་བོའི་མཆོད་གནས་མཛད། ལེགས་པར་བསྒོམས་པས་གེགས་མང་པོ་བྱུང་བའང་ཇོ་བོ་ཉིད་ཀྱིས་བསལ། བསྒོམ་པའི་སྟོབས་ཀྱིས་མངོན་པར་ཤེས་པ་རྒྱ་ཆེན་པོ་མངའ། རླུང་གཟུང་སྟེ་བ་སྤུ་ཡང་མི་འགུལ་བར་ཞག་གསུམ་ཙམ་བཞུགས་པས། སློབ་མ་རྣམས་ད་ནི་གྲོངས་ཟིན་སྙམ་པ་ལ་ཀོག་གིས་བཞེངས་ཏེ། ཁོ་བོ་ཁམས་ཅུང་ཞིག་མ་བདེ་བས་རླུང་གཟུང་བ་ཡིན་གསུང༌། མངོན་པར་ཤེས་པ་ཡང་བརྫུ་བར་མི་མཛད་པར་གཞན་ལ་གསལ་པོར་གསུང༌། ཁོང་ནི་མེ་ཕོ་འབྲུག་ལ་འཁྲུངས་ནས་ཆུ་ཕོ་ཁྱི་དྲུག་ཅུ་རྩ་བདུན་པ་ལ་གཤེགས། དེ་ལ་སློབ་མ་མང་དུ་ཡོད་ཀྱང༌། སྣེའུ་ཟུར་པ། ཞང་ཀ་མ་བ། གཉན་སྣ་མོ་བ། འབྲེ་ཀོ་དེ་ལུང་བ་སྟེ་བཞི་ལ་དགོན་གྱི་བུ་བཞིར་གྲགས། ཁ་རག་སྒོམ་ཆུང་གིས་ཀྱང་ཁོང་ལ་ཇོ་བོའི་གདམས་པ་རྣམས་ཞུས། ཕྱིས་གདམས་པ་རྣམས་ལ་མྱོང་བ་རྙེད་པའི་སྟོན་པ་ཡོན་ཏན་འབར། སྒོམ་པ་རིན་ཆེན་བླ་མ། ཨ་མེས་སྨན་རྒན། ཚུལ་པོ་ཏོ་བའི་དྲུང་དུ་རྟོགས་པ་འབུལ་བ་ཡང་བྱས། དགོན་པ་བ་གཤེགས་རྗེས་གདན་ས་མེད་པས་རྭ་སྒྲེང་བ་ལ་ཆོས་ཀྱི་མུ་གེ་ཡོད་ཟེར། ཕྱི་ནས་པོ་ཏོ་བ་གཞན་དོན་མཛད་པ་ལ་ཞུགས་པ་ཞིག་སྤྱན་དྲངས་ཏེ་ལོ་གསུམ་གདན་ས་མཛད། ཁམས་པ་སྒོམ་ཆུང་བ་ཟེར་བ་ཞིག་གིས་ཁོ་དེ་ན་བྱེད་ཤ་དང་ཕེར་ཤ་ཆེ་ཟེར་བའི་ཚིག་ངན་བཏང་བ་གསན་པས། ནམ་ལ་བྲོས་པ་སྣེའུ་ཟུར་པས་ཕ་ཝོང་ཐང་དུ་ཟིན། ད་སློབ་དཔོན་གྱི་སྤྱོད་པ་འདི་ཅི་ཡིན་བྱ་བ་དེ་ཀ་ཅི་ཡིན། ང་རུག་པའི་ལྷ་ཁང་གོག་པོར་ལི་མོའི་བུའི་ཐད་དུ་འགྲོ་གསུང་ནས་བཞུགས་མ་བཞེད་པར་ཐེགས། དེའི་རྗེས་ལ་གདན་ས་བ་འདྲ་བ་འགའ་རེ་བྱུང་བ་ཐམས་ཅད་སྐུ་ཚེས་མ་ཟིན་པར་གྲོངས་པས། རྭ་སྒྲེང་གི་གདན་སར་འགྲོ་མི་ཕོད་པ་བྱུང༌། འོད་འཇོ་བས་རྭ་སྒྲེང་གི་གདན་ས་བཟུང༌། རིང་པོ་མ་ལོན་པར་མཁན་པོ་གུར་སྟོན་བསྐོས། རིང་པོ་མ་བཞུགས་པས་རྭ་སྒྲེང་གནས་བརྟན་གྱིས་རྨ་སྟོན་སྤྱན་དྲངས་པས་འབྱོན་མ་བཞེད་པ་ལ། ལྷ་འགྲོ་བའི་མགོན་པོས་རྟེན་བྱིན་རླབས་ཅན་པད་སྤུངས་ཆུང་ངེ་བ་གཅིག་དང་ཐུབ་པའི་ཤིང་སྐུ་གཅིག །ཏྲཀ་ཤད་ཀྱི་ཐང་སྐུ་ཆུང་ངེ་བ་གཅིག་སྟེ་གསུམ་གནང་ནས། འདི་རྣམས་དང་མ་བྲལ་ན་ལེགས་པོ་འོང་གསུང་ནས་རྨ་སྟོན་བརྫངས། སྐུ་ཚེ་རིང་ཞིང་ཕྲིན་ལས་ཆེ། ཕྱིས་ཟུར་བཞུགས་མཛད་ནས་མཁན་པོ་ཞེས་སྐོར་བ་བསྐོས། དེ་ཡང་རིངས་ཞིག་བཞུགས་ནས་ཟུར་དུ་བཞུགས་ཏེ། འདུལ་བ་འཛིན་པ་བསྐོས། མཁས་པའི་བྱ་བ་ཡུན་རིང་དུ་མཛད་དེ། མཁན་ས་དེ་ཉིད་དུ་གཤེགས། དེ་རྗེས་མཁན་པོ་འཇམ་དབྱངས་པས་གདན་ས་ལོ་མང་དུ་མཛད་དོ། །དེ་ལ་མེ་མཁའ་རྒྱ་མཚོ་བ་རྣམས་འདས་ལོ་བཞི་བརྒྱ་དང་ལྔ་བཅུ་སོང་བར་བརྩི་བ་མེ་མོ་བྱ་ཤར་བའི་ཚེ་ཇོ་བོ་རྗེ་འཁྲུངས་ནས། མེ་ཕོ་སྤྲེའུ་ཡན་ཆད་དུ་ལོ་བཞི་བརྒྱ་དང་དགུ་བཅུ་རྩ་ལྔ་འདས། མངའ་རིས་སུ་ཕེབས་ནས་ལོ་བཞི་བརྒྱ་དང་སུམ་ཅུ་རྩ་ལྔ་སོང་ངོ༌། །ཇོ་བོ་དང་འབྲོམ་སྟོན་དང་རྭ་སྒྲེང་གི་སྐབསསོ། །